Gyima Ne 8:1-40\nSɔɔlo yɛ bɛ kpɔdekpɔde (1-3)\nFelepe ka edwɛkɛ ne wɔ Samɛlea (4-13)\nBɛzoa Pita nee Dwɔn wɔ Samɛlea (14-17)\nYiteyopeanli kpanyinli (26-40)\n8 Sɔɔlo liele ye ɛhunlɛ ne dole nu. Ɔvi kenle zɔhane bɛbɔle ɔ bo bɛyɛle asafo ne mɔɔ wɔ Gyɛlusalɛm la kpɔdekpɔde; bɛ muala bɛbɔle asande bɛhɔle Dwudiya nee Samɛlea maanzinli ne mɔ anu, na ɔhale ɛzoanvolɛma ne ala. 2 Na menli bie mɔɔ sulo Nyamenle la vale Sitivin hɔziele ye, na bɛzunle ye kpole kpalɛ. 3 Na Sɔɔlo bɔle ɔ bo kɛ ɔsɛkye asafo ne. Ɔwolowolole azua nu ɔhɔhwenle mrenyia nee mraalɛ ɔmaanle bɛguale bɛ efiade. 4 Noko menli mɔɔ bɔle asande la bɔle edwɛkpa ne nolo wɔ ɛleka biala mɔɔ bɛhɔle la. 5 Felepe hɔle Samɛlea sua ne azo na ɔbɔle ɔ bo ɔhanle Kelaese ne anwo edwɛkɛ ɔhilele bɛ. 6 Mɔɔ menli ne diele Felepe na bɛnwunle nwanwane ninyɛne mɔɔ ɔlɛyɛ la, bɛ muala bɛvale koyɛlɛ bɛdiele mɔɔ ɔlɛka la kpalɛ. 7 Ɛnee sunsum ɛtane wɔ menli dɔɔnwo anwo, na ɛnee bɛteɛdea nu na bɛfi bɛ nwo bɛtu. Menli mɔɔ ɛbubu nee wuliravolɛma dɔɔnwo dele kpɔkɛ. 8 Yemɔti sua ne azo amra anye liele kpole. 9 Ɛnee nrenyia bie wɔ sua ne azo mɔɔ bɛfɛlɛ ye Saemɔn, ɛnee ɔye ngonyia ɔmaa ɔyɛ Samɛlea maanlema ne ɛzulolɛ, na ɔka kɛ ɔle sonlakpole. 10 Bɛ muala, ɔvi mɔɔ le ekyi wɔ bɛ nu kɔdwu mɔɔ le kpole la anwo zo tie ye na bɛka kɛ: “Nrenyia ɛhye a le Nyamenle Tumi ne, mɔɔ bɛfɛlɛ ye Bedevinli la.” 11 Kɛmɔ ɔyɛle ye ngonyia ninyɛne ne ɔmaanle ɔyɛle bɛ ɛzulolɛ mekɛ tendenle la ati, ɛnee bɛtie ye. 12 Noko mɔɔ Felepe hanle Nyamenle Belemgbunlililɛ ne nee Gyisɛse Kelaese duma ne anwo edwɛkpa ne hilele bɛ, na bɛliele bɛlile la, mrenyia nee mraalɛ kɔsɔɔti maanle bɛzɔnenle bɛ. 13 Saemɔn ɔdaye ɔrayɛle diedinli, na mɔɔ bɛzɔnenle ye la ɔ nee Felepe luale; na sɛkɛlɛneɛ nee nwanwane ninyɛne mɔɔ ɔnwunle kɛ Felepe ɛlɛyɛ la zinle ɔ nwo. 14 Mekɛ mɔɔ ɛzoanvolɛma ne mɔɔ wɔ Gyɛlusalɛm dele kɛ menli mɔɔ wɔ Samɛlea ɛlie Nyamenle edwɛkɛ ne ɛdo nu la, bɛzoanle Pita nee Dwɔn wɔ bɛ nwo ɛkɛ; 15 na bɛhɔyɛle asɔne bɛmaanle bɛ amaa bɛanyia sunsum nwuanzanwuanza ne. 16 Ɔluakɛ ɛnee bɛzɔne bɛ wɔ Awulae Gyisɛse duma nu ɛdeɛ, noko ɛnee ɔtɛbale bɛ nuhua biala anwo zo. 17 Akee bɛvale bɛ sa bɛguale bɛ nwo zo, na bɛnyianle sunsum nwuanzanwuanza ne. 18 Mɔɔ Saemɔn nwunle kɛ ɛzoanvolɛma ne fa bɛ sa gua menli nwo zo a bɛnyia sunsum ne la, ɔyɛle kɛ ɔmaa bɛ ezukoa, 19 ɔhanle kɛ: “Bɛmaa medame noko tumi ɛhye bie amaa awie biala mɔɔ mekɛva me sa mekɛgua ɔ nwo zo la anyia sunsum nwuanzanwuanza.” 20 Na Pita zele ye kɛ: “Ɛ nee wɔ ezukoa ne amuala ɛzɛkye, ɔluakɛ ɛdwenle kɛ ɛbahola wɔava ezukoa wɔadɔ Nyamenle ahyɛlɛdeɛ ne mɔɔ ɔfa ɔmaa mgbane la. 21 Ɛnlɛ kyɛfoa biala wɔ gyima ɛhye anu, ɔluakɛ wɔ ahonle nu ɛnde wɔ Nyamenle anyunlu. 22 Yemɔti nu ɛ nwo na gyakyi wɔ subane ɛtane ne, sɛlɛ Gyihova* na kakyi wɔ adwenle amaa yeava wɔ ɛtane yeahyɛ wɔ; 23 ɔluakɛ menwu kɛ anyebolo ɛyi wɔ tɛkɛɛ na dahuu ɛkpondɛ kɛ ɛyɛ mɔɔ le ɛtane la.” 24 Saemɔn buale bɛ kɛ: “Bɛzɛlɛ Gyihova* bɛmaa me amaa ninyɛne mɔɔ bɛha la anu biala anzi me nwo zo.” 25 Yemɔti mɔɔ bɛlile Gyihova* edwɛkɛ ne anwo daselɛ bɔkɔɔ la, bɛziale bɛhɔle Gyɛlusalɛm, na bɛhanle edwɛkpa ne wɔ Samɛlea namunamu dɔɔnwo azo. 26 Noko Gyihova* anwumabɔvolɛ zele Felepe kɛ: “Dwazo kɔ nyiakɛ, adenle ne mɔɔ vi Gyɛlusalɛm kɔ Gaza la azo.” (Ɛhye le ɛsɛlɛ zo adenle.) 27 Na ɔzile nu ɔhɔle, na nea! Yiteyopeanli kpanyinli bie ɛne, nrenyia ɛhye lɛ tumi na ɔnea Kandase, Yiteyopea belemgbunli raalɛ ne ezukoa zo. Ɛnee yehɔ Gyɛlusalɛm yehɔzonle 28 na ɔlɛsia, ɔde ye ehwili nu ɔlɛkenga ngapezonli Ayezaya buluku ne. 29 Ɔti sunsum ne zele Felepe kɛ: “Twe bikye ehwili ɛhye.” 30 Felepe nriandile hɔle ɔ nwo ɛkɛ na ɔdele kɛ ɔlɛkenga ngapezonli Ayezaya buluku ne, na ɔbizale ye kɛ: “Asoo ɛte mɔɔ ɛlɛkenga la abo?” 31 Ɔzele kɛ: “Saa awie angile me a, kɛ ɔkɛyɛ na meade ɔ bo ɛ?” Yemɔti ɔmaanle Felepe vole radɛnlanle ɔ nwo ɛkɛ. 32 Ngɛlɛlera ne mɔɔ ɛnee ɔlɛkenga la ɛne: “Ɔle kɛ boane mɔɔ bɛ nee ye ɛlɛkɔ ɛleka mɔɔ bɛkahu ye la, yɛɛ ɔle kɛ boaneralɛ mɔɔ yeyɛ koonwu wɔ awie mɔɔ ɛlɛpepɛ ɔ nwo enrinli anyunlu la, yemɔti yeambuke ɔ nloa. 33 Mekɛ mɔɔ bɛlɛgua ɔ nyunlu aze la, bɛanli ye edwɛkɛ bɛammaa ye. Nwane a baha ye awolɛndoazo ne anwo edwɛkɛ a? Ɔluakɛ bɛpɛ ye ngoane zo wɔ azɛlɛ ye azo.” 34 Kpanyinli ne bizale Felepe kɛ: “Mesɛlɛ wɔ, nwane anwo edwɛkɛ a ngapezonli ne ɛlɛka a? Ɔdaye ɔ nwo edwɛkɛ anzɛɛ awie gyɛne ɔ?” 35 Felepe bɔle ɔ bo kɛ ɔtendɛ, na ɔbɔle ɔ bo wɔ ngɛlɛlera ɛhye azo ɔhanle Gyisɛse anwo edwɛkpa ne ɔhilele ye. 36 Mekɛ mɔɔ bɛlua adenle ne azo bɛlɛkɔ la, bɛhɔdole azule bie, na kpanyinli ne hanle kɛ: “Nea! Azule ɛne; duzu a si me ɛzɔnenlɛ nwo adenle a?” 37 —— 38 Yemɔti ɔmaanle ehwili ne gyinlanle na Felepe nee kpanyinli ne dwule hɔle azule ne anu, na ɔzɔnenle ye. 39 Mɔɔ bɛvi azule ne anu bɛvole file zo la, Gyihova* sunsum ne maanle Felepe vile ɛkɛ ne ndɛndɛ, na kpanyinli ne annwu ye bieko noko ɔvale anyelielɛ ɔhɔle. 40 Na Felepe hɔvindele Ahyedɔdo, na ɔhɔbɔle edwɛkpa ne nolo wɔ azua dɔɔnwo azo too ɔhɔdwule Sizalia.


Gyihova Alasevolɛ Tua Anyelielɛ Ninyɛne Bie Mɔ Ɔ? | FAQ\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Assamese Australia Mumule Aneɛ Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bislama Bolivia Mumule Aneɛ Bosnian Boulou Brazil Mumule Aneɛ Bulgarian Cambodian Catalan Cebuano Chavacano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Colombia Mumule Aneɛ Croatian Czech Dangme Danish Digor Dutch Efik English Estonian Ewe Fante Faroese Fijian Filipi Mumule Aneɛ Finnish Fon French French Mumule Aneɛ Ga Galician Garifuna Georgian German Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hungarian Iban Icelandic Igbo Iloko Indonesian Isoko Italian Japan Mumule Aneɛ Japanese Javanese Kabiye Kabuverdianu Kabyle Kamba Kannada Karen (S'gaw) Kazakh Kazakh (Arabic) Kekchi Kikaonde Kikongo Kikuyu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Kyangonde Lamba Latvian Lingala Lithuanian Low German Macedonian Malagasy Malay Malayalam Maltese Mam Mambwe-Lungu Mapudungun Marathi Mazatec (Huautla) Mende Mingrelian Mixe (North Central) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Peru Mumule Aneɛ Polish Polish Mumule Aneɛ Portuguese (Brazil) Portuguese (European) Punjabi Quechua (Ayacucho) Quechua (Bolivia) Quechua (Cuzco) Rarotongan Romania Mumule Aneɛ Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Soli Solomon Islands Pidgin Spain Mumule Aneɛ Spanish Sunda Swahili Swati Swedish Sãotomense Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tokelauan Tongan Totonac Tsonga Turkish Turkmen Twi Tzeltal Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Venda Vezo Vietnamese Wallisian Waray-Waray Welsh Xhosa Yoruba Zapotec (Isthmus) Zapotec (Lachiguiri) Zulu\nBɛtua Video, Mbuluku, Anzɛɛ Edwɛne Bie Mɔ Ɔ?\nKyɛkyɛ. Yɛ ahyehyɛdeɛ ne ɛnneɛnlea video, mbuluku, anzɛɛ edwɛne bie mɔ anu amaa yeali mɛla kɛ ɔnle kɛ yɛkɔ nwolɛ. Duzu ati ɔ?\nBaebolo ne tu awie ko biala folɛ kɛ ɔtete ye “adwenle tumi ne” amaa yeanwu mɔɔ le kpalɛ nee ɛtane.—Hibuluma 5:14, New World Translation.\nNgyinlazo bie mɔ wɔ Baebolo ne anu mɔɔ Keleseɛnenli bahola agyinla zo akpa ninyɛne mɔɔ ɔfa ɔdielie ɔ nye la. * Wɔ yɛ ɛbɛlabɔlɛ kɔsɔɔti anu, yɛ bodane a le kɛ ‘yɛbɔ mɔdenle kɛ yɛkɛnwu mɔɔ yɛyɛ a ɔsɔ Awulae anye la.’—Ɛfɛsɛsema 5:10.\nBaebolo ne kilehile kɛ abusua tile lɛ tumi wɔ ye abusua ne azo, yemɔti abusua tile bie bahola aha kɛ ɔngulo kɛ ye abusua ne anu amra fa ninyɛne bie mɔ dielie bɛ nye. (1 Kɔlentema 11:3; Ɛfɛsɛsema 6:1-4) Ɛye abusua ne ɛsie ahane a, awie biala ɛngola ɛndua asafo ne anu amra kɛ bɛmmakɔ video, edwɛne, anzɛɛ awie bie mɔɔ bɔ edwɛne la anwo.—Galeehyeama 6:5.\n^ ɛden. 3 Kɛ neazo la, Baebolo ne tua debie biala mɔɔ sunsum ɛtane nyɛleɛ, nla nu ɛbɛlatane, anzɛɛ basabasayɛlɛ wɔ nu la.—Mɛla ne 18:10-13; Ɛfɛsɛsema 5:3; Kɔlɔsaema 3:8.\nFa nwa awie Fa nwa awie Bɛtua Video, Mbuluku, Anzɛɛ Edwɛne Bie Mɔ Ɔ?\nijwfq edwɛkɛ 25


Edwɛne 105 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nNinyɛne mgbalɛ mɔɔ Gyihova ɛyɛ ɛmaa ye menli\nNyamenle kakye ye ngyekyeleɛ ne (8-10)\n“Bɛmmafa bɛ sa bɛka me menli ne mɔɔ mekpokpa bɛ la” (15)\nNyamenle vale Dwosefi mɔɔ ɛnee le akɛlɛ la lile gyima (17-22)\nNyamenle yɛle nwanwane ninyɛne wɔ Yigyibiti (23-36)\nYizilayɛma dule vile Yigyibiti (37-39)\nNyamenle hakyele ɛwɔkɛ mɔɔ ɔbɔle Ebileham la (42)\n105 Bɛyɛ Gyihova mo,+ bɛbɔ ye duma,Bɛmaa menli ɛnwu ye nyɛleɛ ne mɔ!+ 2 Bɛdo edwɛne bɛmaa ye, bɛdo ayɛlɛyelɛ edwɛne* bɛmaa ye,Bɛdwenledwenle ye nwanwane gyima ne mɔ amuala anwo.*+ 3 Bɛva ye duma nwuanzanwuanza ne bɛdu bɛ nwo.+ Bɛmaa bɛdabɛ mɔɔ bɛlɛkpondɛ Gyihova la ahonle ɛli fɛlɛko.+ 4 Bɛkpondɛ Gyihova+ nee ye anwosesebɛ ne. Bɛkpondɛ ɔ nyunlu ɛlolɛ* dahuu. 5 Bɛhakye nwanwane gyima ne mɔ mɔɔ yeyɛ la,Ye sɛkɛlɛneɛ ne mɔ nee ndɛne ne mɔ mɔɔ yebua la,+ 6 Bɛmɛ ye sonvolɛ Ebileham abozoamra,+Bɛmɛ Gyekɔbo amra mɔɔ yekpa nu yeye bɛ.+ 7 Ɔdaye a ɔle Gyihova yɛ Nyamenle a.+ Ye ndɛnebualɛ kɔdwu azɛlɛ ye ɛleka biala.+ 8 Ɔkakye ye ngyekyeleɛ ne dahuu,+Ɛwɔkɛ mɔɔ ɔbɔle* awolɛndoazo apenle ne la,+ 9 Ngyekyeleɛ ne mɔɔ ɔ nee Ebileham yɛle,+Nee ndane ne mɔɔ ɔhanle Ayezeke,+ 10 Mɔɔ ɔvale ɔziele ɛkɛ ne kɛ mɛla ɔmaanle GyekɔboNa ɔvale ɔmaanle Yizilayɛ kɛ dahuu ngyekyeleɛ la, 11 Ɔhanle kɛ, “Mebava Keena azɛlɛ ne meamaa bɛ+Kɛ agyapadeɛ mɔɔ bɛva bɛmaa bɛ.”+ 12 Ɔhanle ɛhye wɔ mekɛ mɔɔ ɛnee bɛ nwo anzo,+Ɛhɛe, bɛle ekyi bie, na bɛle nyɛvolɛ wɔ azɛlɛ ne azo la.+ 13 Bɛkpɔsale bɛvile maanle ko azo bɛhɔle maanle fofolɛ zo,Bɛvile belemgbunlililɛ ko abo bɛhɔle menli gyɛne nu.+ 14 Yeammaa awie biala adenle yeammaa yeansisi bɛ,+Emomu, bɛdabɛ bɛ ti ɔhwile arelemgbunli nyunlu,+ 15 Ɔhanle kɛ, “Bɛmmafa bɛ sa bɛka me menli ne mɔɔ mekpokpa bɛ la,Yɛɛ bɛmmayɛ me ngapezoma ne ɛtane biala.”+ 16 Ɔmaanle ɛhɔne rale azɛlɛ ne azo;+Ɔzɛkyele ɛleka mɔɔ bɛfa bɛ paano bɛsie la.* 17 Ɔzoanle nrenyia bie ɔmaanle ɔlimoale bɛ nyunlu,Dwosefi mɔɔ bɛdɔnenle ye bɛmaanle ɔyɛle akɛlɛ la.+ 18 Bɛvale kyeenyi bɛguale ɔ gyakɛ;*+Bɛvale bulalɛ bɛdole ɔ kɔme* 19 Hɔkpulale kɛ ye edwɛkɛ ne yɛle zɔ la,+Gyihova edwɛkɛ ne a maanle ɔ nwo dele a. 20 Belemgbunli ne zoanle maanle bɛhɔyele ye,+Mɔɔ nea menli ne anwo zo la gyakyile ye. 21 Ɔyɛle ye kpanyinli wɔ ye sua nu ɛkɛ,Ye agyapadeɛ kɔsɔɔti azo neavolɛ,+ 22 Kɛ ɔnlea* belemgbunli mbɔlɔba mgbanyima ne mɔ anwo zo kɛ mɔɔ ɔdaye ɔkulo* laNa ɔhilehile ye mgbanyima ne mɔ nrɛlɛbɛ.+ 23 Akee Yizilayɛ rale Yigyibiti,+Na Gyekɔbo hɔdɛnlanle Ham azɛlɛ ne azo kɛ ɛyɛvolɛ. 24 Nyamenle maanle ye menli ne wole mralɛ dɔɔnwo;+Ɔmaanle bɛ nwo yɛle se dɛlale bɛ kpɔvolɛma,+ 25 Ɔhakyile bɛ ahonle ɔmaanle bɛhyile ye menli ne,Kɛ bɛva ye sonvolɛma ne anwo adwenle ɛtane.+ 26 Ɔzoanle ye sonvolɛ Mosisi,+Yɛɛ Aalɔn,+ mɔɔ ɔkpale nu ɔyele ye la. 27 Bɛyɛle ye sɛkɛlɛneɛ wɔ bɛ avinli,Ye nwanwane ninyɛne wɔ Ham azɛlɛ ne azo.+ 28 Ɔzoanle awozinli na awozinli vale azɛlɛ ne;+Mosisi nee Aalɔn ande ye edwɛkɛ ne anwo atua. 29 Ɔmaanle bɛ nzule ne mɔ hakyile mogyaNa ɔhunle bɛ fɛlɛ ne mɔ.+ 30 Ahɛlɛne vale bɛ azɛlɛ ne,+Bɔbɔ belemgbunli ne suakunlu ɛkɛ. 31 Ɔmaanle nrɛzenra dɔɔnwo raleNa ngokowule vale bɛ azɛlɛ ne azo ɛleka biala.+ 32 Ɔmaanle bɛ ezule hakyile ezuawolɛNa ɔzoanle ɛsɛlɛmanye* wɔ bɛ azɛlɛ ne azo.+ 33 Ɔhunle bɛ vanye nee bɛ feege mbaka ne mɔNa ɔbubule mbaka mɔɔ wɔ bɛ azɛlɛ ne azo la kɔsɔɔti. 34 Ɔhanle kɛ abɛbɛ dɔɔnwo ɛrɛla,Abɛbɛ mralɛ mɔɔ bɛnze bɛ nloa la.+ 35 Bɛlile azɛlɛ ne azo nya kɔsɔɔti,Na bɛlile azɛlɛ ne azo ma* ne mɔ. 36 Akee ɔhunle belamunli ralɛ biala mɔɔ wɔ bɛ azɛlɛ ne azo la,+Bɛ awolɛ tumi mɔlebɛbo ne. 37 Ɔyele ye menli ne ɔvile ɛkɛ na ɔmaanle bɛnyianle dwɛtɛ fufule nee nvutuke;+Na ye mbusua ekpunli ne mɔ anu biala andɔ aze. 38 Mɔɔ bɛvile ɛkɛ ne la, Yigyibitima anye liele,Ɔluakɛ Yizilayɛma anwo* ɛzulolɛ dɔle bɛ nwo zo.+ 39 Ɔdɛlɛle amungu nu ɔhedale bɛ nwo zo+ Yɛɛ senle kɛ ɔmaa bɛ wienyi wɔ nɔɔzo.+ 40 Bɛbizale na ɔmaanle bɛ nloma;*+Ɔmaanle bɛ anwuma paano bɛlile bɛ ko yile.+ 41 Ɔkpukele bodane nu, na nzule vile nu vindele;+Ɔzenle ɛsɛlɛ ne azo kɛ azule.+ 42 Ɔluakɛ ɔhakyele ɛwɔkɛ nwuanzanwuanza ne mɔɔ ɔbɔle ye sonvolɛ Ebileham la.+ 43 Ɔti ɔyele ye menli ne wɔ anyelielɛ nu,+Ɔyele menli mɔɔ yekpa nu yeye bɛ la wɔ fɛlɛkolilɛ nu. 44 Ɔvale maanle maanle ne mɔ azɛlɛ ɔmaanle bɛ;+Mɔɔ menli gyɛne ɛyɛ gyima ɛsesebɛ ɛnyia ye la rayɛle bɛ ɛdeɛ,+ 45 Amaa bɛali ye ngyehyɛleɛ+Nee ye mɛla ne mɔ azo. Bɛye Gyaa* ayɛlɛ!\n^ Anzɛɛ “bɛbɔ edwɛne.”\n^ Anzɛɛ ɔkola ɔkile, “Bɛha nwolɛ edwɛkɛ.”\n^ Anzɛɛ “ɔ nyunlu.”\n^ Hibulu aneɛ nu, “Edwɛkɛ mɔɔ ɔhanle ɔhilele.”\n^ Hibulu aneɛ nu, “bubule paano baka biala anu.” Ɔkola ɔkile mbaka mɔɔ bɛfa paano bɛgua zolɛ.\n^ Hibulu aneɛ nu, “Bɛmaanle ɔ gyakɛ nwunle amaneɛ.”\n^ Anzɛɛ “Bɛvale bulalɛ bɛkyekyele ye ɛkɛla.”\n^ Hibulu aneɛ nu, “ɔkyekye.”\n^ Anzɛɛ “ye ɛkɛla kulo.”\n^ Anzɛɛ “sendɔlɔra.”\n^ Anzɛɛ “nzoleɛ.”\n^ Hibulu aneɛ nu, “bɛ nwo.”\n^ Aloma doboo bie mɔɔ le kɛ kandalɛ la.\n^ Anzɛɛ “Hallelujah!” “Gyaa” le Gyihova duma ne mɔɔ bɛpɛ ye sinli.


Edwɛne 74 | Yintanɛte Zo Baebolo | Ewiade Fofolɛ Ngilebɛbo\nMasekele.* Esafe+ edwɛne. 74 O Nyamenle, duzu ati a wɔkpo yɛ bɔkɔɔ ɛ?+ Duzu ati a wɔ ɛya ne sɔ* kɛ senle yela wɔ mboane ne mɔ mɔɔ wɔ wɔ adidileka ne la ɛ?+ 2 Kakye menli* mɔɔ ɛkpale nu ɛyele bɛ wɔ tete ne,+Abusua ne mɔɔ ɛlielɛ bɛ kɛ wɔ agyapadeɛ la.+ Kakye Zayɔn Boka ne, ɛleka mɔɔ ɛdɛnlanle la.+ 3 Kɔ ɛleka mɔɔ bɛzɛkye ye bɔkɔɔ la.+ Kpɔvolɛ ne ɛzɛkye debie biala mɔɔ wɔ ɛleka nwuanzanwuanza ne la.+ 4 Wɔ kpɔvolɛma deɛdeanle nu konimlilɛ nu wɔ wɔ nyianu ɛleka ne.*+ Bɛva bɛ sɛkɛlɛneɛ bɛziezie ɛkɛ. 5 Ɛnee bɛle kɛ menli mɔɔ ɛlɛfa akuma azo ɛhoayelɛ kpole la. 6 Bɛvale akuma nee hamenle bɛbubule debie biala mɔɔ bɛli adwinli bɛgua nwo la.+ 7 Bɛdole senle wɔ wɔ ɛzonlenlɛsua ne anu.+ Bɛguale ɛdanlɛsua ne mɔɔ wɔ duma la zo la anwo evinli, na bɛbubule ye bɛguale aze. 8 Bɛ nee bɛ bo zo amra ɛha ye wɔ bɛ ahonle nu kɛ: “Ɔwɔ kɛ yɛyela Nyamenle nyianu ɛleka ne mɔ kɔsɔɔti* mɔɔ wɔ azɛlɛ ye azo la.” 9 Yɛnnwu sɛkɛlɛneɛ biala;Ngapezonli biala ɛnle ɛkɛ ne bieko,Na yɛ nuhua biala ɛnze mekɛ tendenle mɔɔ ɛhye bali a. 10 O Nyamenle, sɛkyevolɛ ne ɛdendɛ ɛtia wɔ ɛhɔdwu kenlenzu?+ Asoo ɔwɔ kɛ kpɔvolɛ ne sɛkye wɔ duma dahuu?+ 11 Duzu ati a ɛnye ɛ sa, ɛ sa fema ne ɛ?+ Ye fi ɛ kɛnra anu* na sɛkye bɛ. 12 Noko ɔvi tete, Nyamenle le me Belemgbunli,Ahenle mɔɔ yɛ ngoanelielɛ gyima wɔ azɛlɛ ne azo la.+ 13 Ɛvale wɔ anwosesebɛ ne ɛhanle nyevile ne anu;+Ɛgelegelele nyevile nu nanemgbole ne mɔ ati wɔ azule ne mɔ anu. 14 Ɛgelegelele Lɛveatan* ne ati;*Ɛvale ɛmaanle menli ne kɛ aleɛ, bɛdabɛ mɔɔ bɛde ɛsɛlɛ zo la. 15 Ɛbukele azɛlɛ ne anu ɛmaanle nzufeanvea nee azudenle zenle;+Ɛmaanle azule mɔɔ se dahuu la sesanle.+ 16 Alehyenlɛ nee aledwolɛ le wɔ ɛdeɛ. Wɔmɔ a ɛyɛle wienyi* nee sɛnzɛne ne a.+ 17 Ɛdawɔ a ɛgyale ɛweɛne mɔɔ wɔ azɛlɛ ye azo la amuala a;+Ɛdawɔ a ɛbɔle wawaa nee fɔsɛlɛ a.+ 18 O Gyihova, kakye kpɔvolɛ ne tendɛtia ne,Nea kɛzi ahoasea sɛkye wɔ duma la.+ 19 Mmafa wɔ abubule ngoane ɛwula nanemgbole asa anu. Mmamaa ɛ rɛle fi wɔ menli mɔɔ ɛlɛnwu amaneɛ la bɔkɔɔ. 20 Kakye ngyekyeleɛ ne,Ɔluakɛ amumuyɛma ɛva azɛlɛ ye azo awozinli ɛleka ne mɔ amuala ɛyɛ bɛ tɛnlabelɛ. 21 Mmamaa mɔɔ bɛsisi ye la fa nyanelilɛ sia;+Maa koahweabane nee ehyianli ɛye wɔ duma ne ayɛlɛ.+ 22 O Nyamenle, dwazo na di wɔ edwɛkɛ. Kakye kɛzi ahoasea tendɛ tia wɔ dahuu la.+ 23 Mmamaa ɛ rɛle fi mɔɔ wɔ kpɔvolɛma ɛlɛka la. Bɛdabɛ mɔɔ bɛte ɛ nwo atua la dede ne ɛlɛkɔ anwuma dahuu.\n^ Hibulu aneɛ nu, “kpu esike.”\n^ Hibulu aneɛ nu, “wɔ ayiama.”\n^ Anzɛɛ “wɔ wɔ ɛleka mɔɔ bɛyia la.”\n^ Anzɛɛ “ɛleka kɔsɔɔti mɔɔ bɛsonle Nyamenle.”\n^ Anzɛɛ “Ye fi wɔ tɛladeɛ ne anu.”\n^ Hibulu aneɛ nu, “ati ne mɔ.”\n^ Anzɛɛ “kɛnlaneɛ.”


Yizikeɛle 36 | Yintanɛte Zo Baebolo | Ewiade Fofolɛ Ngilebɛbo\nYizilayɛ awoka ne mɔ anwo ngapezo (1-15)\nYizilayɛma bazia ara (16-38)\n‘Mebade me duma kpole ne anwo’ (23)\n“Kɛ Yidɛn tola ne la” (35)\n36 “Na wɔmɔ sonla ra, ka Yizilayɛ awoka ne mɔ anwo ngapezo na ka kɛ, ‘O Yizilayɛ awoka, bɛdie Gyihova edwɛkɛ ne. 2 Mɔɔ Tumivolɛ Awulae Gyihova ɛha la ɛne: “Kpɔvolɛ ne ɛha ye wɔ bɛ nwo kɛ, ‘Nnhee! Tete ɛzonlenlɛ ɛleka ne mɔ* bɔbɔ ɛyɛ yɛ ɛdeɛ!’”’+ 3 “Ɔti ka ngapezo na ka kɛ, ‘Mɔɔ Tumivolɛ Awulae Gyihova ɛha la ɛne: “Kɛmɔ bɛmaanle bɛdɔle mgbane na bɛvile ɛleka biala bɛratetale bɛ, amaa maanle maanle ne anu amra mɔɔ nyianle bɛ ti* la ava bɛ ayɛ bɛ ɛdeɛ, na menli kɔ zo ka bɛ nwo edwɛkɛ na bɛsɛkye bɛ duma la ati,+ 4 O Yizilayɛ awoka, bɛdie Tumivolɛ Awulae Gyihova edwɛkɛ ne! Mɔɔ Tumivolɛ Awulae Gyihova ɛha ɛhile awoka mgbole nee ngyikyi, azudenle nee mbɔnza, ɛleka mɔɔ ɛzɛkye na yedɔ mgbane+ nee azuamgbole mɔɔ ɛbɔ na bɛve zolɛ ninyɛne nee maanle maanle mɔɔ ɛbɔ bɛ ɛyia mɔɔ bɛnyia bɛ ti na bɛgolo bɛ nwo la ɛne;+ 5 Tumivolɛ Awulae Gyihova ɛha ɛhile bɛ kɛ: ‘Mebadendɛ ɛya wuluwulu zo+ meatia maanle maanle mɔɔ ɛnyia bɛ ti nee Yidɔm amuala, bɛdabɛ mɔɔ bɛvale fɛlɛkolilɛ nee agolobɛnwo+ bɛhanle kɛ bɛva me azɛlɛ ne bɛyɛ bɛ ɛdeɛ, bɛbava ye adidileka ne mɔ na bɛave zolɛ ninyɛne la.’”’+ 6 “Ɔti ka Yizilayɛ azɛlɛ ne anwo ngapezo, na ka kile awoka mgbole nee ngyikyi, azudenle ne mɔ yɛɛ mbɔnza ne mɔ kɛ, ‘Mɔɔ Tumivolɛ Awulae Gyihova ɛha la ɛne: “Bɛnlea, me nye ɛbolo yɛɛ meva ɛya a melɛtendɛ a, ɔluakɛ maanle maanle ne mɔ ɛgua bɛ nyunlu aze.”’+ 7 “Ɛhye ati mɔɔ Tumivolɛ Awulae Gyihova ɛha la ɛne: ‘Medame mumua ne memaa me sa zo meha ndane kɛ maanle maanle mɔɔ ɛbɔ bɛ ɛyia la babɔ anyiemgba.+ 8 Noko bɛmɛ, O Yizilayɛ awoka, bɛbakpakye ngane na bɛazo ma bɛamaa me menli Yizilayɛma,+ ɔluakɛ ɔnrɛhyɛ bɛbazia bɛara. 9 Ɔluakɛ me nee bɛ lua, na mebahakyi me nye bɛ nwo zo, na bɛbazo ɛya na bɛalua ma wɔ nu. 10 Mebamaa bɛ menli ne anwo azo—Yizilayɛma amuala, bɛ kɔsɔɔti—na menli bɛadɛnlɛdɛnla azuamgbole ne mɔ azo+ na bɛakyekye ɛleka ne mɔ mɔɔ ɛzɛkye la bieko.+ 11 Ɛhɛe, mebamaa bɛ menli ne nee bɛ nyɛmoa ayɛ dɔɔnwo;+ bɛ nwo bazo na bɛawo dɔɔnwo. Na mebamaa menli aradɛnla bɛ avinli kɛ dɛba ne la,+ na mebamaa bɛakpazi bɛadɛla dɛba ne;+ na bɛbanwu kɛ medame a mele Gyihova a.+ 12 Mebamaa menli—me menli Yizilayɛma—alua bɛ azɛlɛ ne azo, na bɛbava bɛ bɛayɛ bɛ ɛdeɛ.+ Bɛbayɛ bɛ agyapadeɛ, na bɛnrɛmaa bɛnrɛyɛ mota bieko.’”+ 13 “Mɔɔ Tumivolɛ Awulae Gyihova ɛha la ɛne: ‘Kɛmɔ bɛlɛka bɛahile wɔ kɛ, “Ɛle azɛlɛ mɔɔ ɛdi menli na ɛku wɔ maanle ne anu ngakula la ati,”’ 14 ‘ɛnrɛli menli anzɛɛ ɛnrɛhu wɔ maanle ne anu ngakula bieko,’ Tumivolɛ Awulae Gyihova a se a. 15 ‘Menrɛmaa maanle maanle ne mɔ ɛnrɛbɔ wɔ aholoba bieko anzɛɛ menrɛmaa menli ɛnrɛdendɛ ɛnrɛtia wɔ bieko,+ na ɛnrɛmaa wɔ maanle maanle ne mɔ ɛnrɛkpo aze bieko,’ Tumivolɛ Awulae Gyihova a se a.” 16 Na Gyihova nee me dendɛle bieko kɛ: 17 “Sonla ra, mekɛ mɔɔ ɛnee Yizilayɛma de bɛ azɛlɛ ne azo la, bɛvale bɛ ndenle nee bɛ nyɛleɛ bɛguale nwolɛ evinli.+ Wɔ me nye zo, ɛnee bɛ ndenle nu le evinli kɛ amozi mɔɔ raalɛ kɛhɔ la.+ 18 Ɔti menwolale me ɛya ne menguale bɛ nwo zo ɔlua mogya mɔɔ bɛhanle bɛguale azɛlɛ ne azo+ nee bɛ kyibadeɛ ananze* ne mɔ mɔɔ bɛvale bɛguale azɛlɛ ne anwo evinli la ati.+ 19 Ɔti membɔle bɛ asande mengɔnguale maanle maanle ne mɔ anu na memkpondenle bɛ wɔ azɛlɛ ne mɔ azo.+ Membuale bɛ ndɛne kɛ mɔɔ bɛ ndenle nee bɛ nyɛleɛ ne mɔ de la. 20 Noko mekɛ mɔɔ bɛhɔle maanle maanle zɔhane mɔ anu la, menli hanle bɛ nwo edwɛkɛ vale guale me duma nwuanzanwuanza ne+ anwo evinli kɛ, ‘Ɛhye mɔ le Gyihova menli, noko ɛnee ɔwɔ kɛ bɛfi ye azɛlɛ ne azo.’ 21 Ɔti mebahile kɛ me duma nwuanzanwuanza ne mɔɔ Yizilayɛma guale nwolɛ evinli wɔ maanle maanle ne mɔ mɔɔ bɛhɔle zo la anu la anwo hyia me.”+ 22 “Ɛhye ati ka kile Yizilayɛma kɛ, ‘Mɔɔ Tumivolɛ Awulae Gyihova ɛha la ɛne: “Tɛ bɛdabɛ bɛ ti a melɛyɛ ɛhye a, O Yizilayɛma, emomu me duma nwuanzanwuanza ne mɔɔ bɛguale nwolɛ evinli wɔ maanle maanle ne mɔ mɔɔ bɛhɔle zo la anu la ati ɔ.”’+ 23 ‘Nɔhalɛ nu, mebade me duma kpole ne+ mɔɔ bɛguale nwolɛ evinli wɔ maanle maanle ne mɔ anu, duma ne mɔɔ bɛguale nwolɛ evinli wɔ bɛ avinli la anwo; na saa mekile me nwuanzanwuanzayɛlɛ ne wɔ bɛ nu wɔ bɛ nyunlu ɛkɛ ne a, maanle maanle ne mɔ banwu kɛ medame a mele Gyihova a,’+ Tumivolɛ Awulae Gyihova a se a. 24 ‘Mebaye bɛ meavi maanle maanle ne mɔ anu na meaboɔboa bɛ nloa meavi azɛlɛ ne kɔsɔɔti azo bieko na meava bɛ meara bɛ azɛlɛ ne azo.+ 25 Mebakponde nzule mɔɔ anye te la wɔ bɛ nwo, na bɛ nwo bade;+ mebamaa bɛ nwo ade avi bɛ evinli kɔsɔɔti+ nee bɛ kyibadeɛ ananze ne mɔ amuala anwo.+ 26 Mebamaa bɛ ahonle fofolɛ+ na meava sunsum fofolɛ meawula bɛ nu.+ Mebaye bolɛ ahonle ne meavi bɛ sonlabaka ne mɔ anu+ na meamaa bɛ nwonane ahonle.* 27 Mebava me sunsum ne meawula bɛ nu, na meamaa bɛava me mɛla ne mɔ bɛalua,+ na bɛbadie na bɛali me ndɛnebualɛ ne mɔ azo. 28 Akee bɛbadɛnla azɛlɛ ne mɔɔ menvale memaanle bɛ nenyia mɔ la azo, na bɛbayɛ me menli na medame noko meayɛ bɛ Nyamenle.’+ 29 “‘Mebaye bɛ nwo evinli kɔsɔɔti meavi ɛkɛ na meaha meahile ma kɛ ɔzo dɔɔnwo, na menrɛmaa ɛhɔne ɛnrɛhu bɛ.+ 30 Mebamaa ma mɔɔ wɔ mbaka zo la nee azɛlɛ ne azo aleɛ ayɛ dɔɔnwo, amaa ɛhɔne angua bɛ nyunlu aze wɔ maanle maanle ne mɔ anu bieko.+ 31 Akee bɛbahakye bɛ ninyɛndane nee bɛ nyɛleɛ ne mɔ mɔɔ ɛnle kpalɛ la, na bɛ fɔlɛlilɛ nee bɛ bɛkyi nyɛleɛ ne mɔ ati, bɛbahyi bɛ nwo.+ 32 Noko bɛnwu ye kɛ: Tɛ bɛdabɛ bɛ ti a melɛyɛ ɛhye a,’+ Tumivolɛ Awulae Gyihova a se a. ‘Emomu, bɛ ndenle ne mɔ ati, bɛmaa ɔyɛ bɛ nyiane na bɛ nyunlu ɛgua aze, O Yizilayɛma.’ 33 “Mɔɔ Tumivolɛ Awulae Gyihova ɛha la ɛne: ‘Kenle mɔɔ mebaye bɛ nwo fɔlɛlilɛ kɔsɔɔti meavi ɛkɛ ne la, mebamaa menli aradɛnla azuamgbole ne mɔ azo+ na bɛakyekye ɛleka ne mɔ mɔɔ ɛzɛkye la bieko.+ 34 Bɛbazo azɛlɛ ne mɔɔ ɛdɔ mgbane mɔɔ awie biala mɔɔ ɛlɛpɛ nu wɔ ɛkɛ la nwunle kɛ yedɔ mgbane la. 35 Na menli baha kɛ: “Azɛlɛ ne mɔɔ dɔle mgbane la ɛyɛ kɛ Yidɛn tola ne la,+ yɛɛ azuamgbole ne mɔ mɔɔ zɛkyele na bɛdɔle mgbane na bɛbubule bɛguale aze la, kɛkala bɛlie nwolɛ bane yɛɛ menli de ɛkɛ.”+ 36 Na maanle maanle mɔɔ ɛha mɔɔ bɛbɔ bɛ bɛyia la bɛanwu kɛ medame Gyihova mumua ne, mekyekye mɔɔ bɛbubule ye bɛguale aze la, yɛɛ melua mɔɔ dɔle mgbane la. Medame, Gyihova mumua ne, medendɛ na meyɛ noko.’+ 37 “Mɔɔ Tumivolɛ Awulae Gyihova ɛha la ɛne: ‘Eza mebamaa Yizilayɛma abiza me na meayɛ ɛhye meamaa bɛ: Mebamaa bɛ menli ne anwo azo kɛ mboane ekpunli. 38 Bɛbayɛ kɛ nwuanzanwuanzama ekpunli, kɛ Gyɛlusalɛm mboane ekpunli* wɔ ye ɛvoyia mekɛ nu la,+ menli ekpunli dɔɔnwo bayi azuamgbole ne mɔ mɔɔ zɛkyele la azo;+ na bɛbanwu kɛ medame a mele Gyihova a.’”\n^ Hibulu aneɛ nu, “mɔɔ ɛha.”\n^ Ɛhye kile, ahonle mɔɔ di Nyamenle adehilelɛ nzi.\n^ Anzɛɛ ɔkola ɔkile, “kɛ mboane ekpunli mɔɔ bɛfa bɛbɔ afɔle wɔ Gyɛlusalɛm la.”


Edwɛne 46—Gyihova, Yɛyɛ Wɔ Mo | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai America Mumule Aneɛ Amharic Arabic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Croatian Damara Dangme Danish Dayak Ngaju Douala Drehu Dutch Edo Efik English Esan Estonian Ewe Faroese Fijian Finnish Fon French Fulfulde (Cameroon) Ga Georgian German Giliki Gitonga Gokana Guarani Gun Haitian Creole Hausa Herero Hiligaynon Hindi Hiri Motu Hmong (White) Hungarian Iban Ibinda Icelandic Igbo Iloko Indonesian Irish Isoko Italian Iu Mien Japanese Javanese Kabiye Kabuverdianu Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Medumba Mingrelian Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Nias Nigerian Pidgin Norwegian Nyaneka Nyungwe Nzema Oromo Ossetian Otetela Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Ponapean Portuguese (Brazil) Portuguese (European) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romany (Macedonia) Romany (Macedonia) Cyrillic Ronga Runyankore Russian Samoan Sangir Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Welsh Wolaita Xhosa Yapese Yoruba Zapotec (Isthmus) Zulu\nGyihova, Yɛyɛ Wɔ Mo\n(1 Tɛsalonaekama 5:18)\n1. Yɛ-yɛ wɔ mo, Tu-mi-vo-lɛ Nya-me-nle,\nKɛ ɛ-maa wɔ wienyi ne ta yɛ nwo zo.\nYɛ-yɛ wɔ mo kɛ wɔ-maa yɛ-bi-kye wɔ.\nƐ-tie yɛ a-sɔ-ne-yɛ-lɛ da-huu.\n2. Yɛ-yɛ wɔ mo, Gyi-ho-va, Gyi-sɛs’ a-ti.\nYe die-di maa-nle ɔ-li-le ko-nim.\nYɛ-yɛ wɔ mo kɛ ɛ-ki-le-hi-le yɛ\nƐ-maa yɛ-yɛ wɔ ɛ-hu-lo-lɛ-deɛ.\n3. Yɛ-yɛ wɔ mo kɛ wɔ-maa yɛ a-de-nle,\nYɛ-bɔ wɔ du-ma kpo-le ne no-lo.\nYɛ-yɛ wɔ mo kɛ ngye-gye-lɛ ba-pɛ nu\nWɔ tu-mi-li-lɛ ba-gyi-nla da-huu.\n(Eza nea Edw. 50:14; 95:2; 147:7; Kɔl. 3:15.)\nGyihova, Yɛyɛ Wɔ Mo (Edwɛne 46)


Nolobɔvo 6 | Yintanɛte Zo Baebolo | Ewiade Fofolɛ Ngilebɛbo\nAgyapadeɛ mɔɔ bɛnva bɛnlie bɛ nye (1-6)\nMaa ɛ nye ɛlie mɔɔ ɛlɛ la anwo (7-12)\n6 Menwu munzule* kpole bieko wɔ ewiade ye anu, na ɔta ɔsi menli avinli: 2 Nɔhalɛ Nyamenle ne maa sonla ne bie anwonyia nee agyapadeɛ yɛɛ anyunlunyia, amaa yeangyia debie biala mɔɔ ɔkulo la;* noko nɔhalɛ Nyamenle ne ɛmmaa ɔnva ɔnlie ɔ nye, emomu ɛyɛvolɛ a badi a. Ɛhye le mgbane yɛɛ ɔyɛ nyane kpalɛ. 3 Saa sonla wo mralɛ ɛya ko na ɔtɛnla aze ɔkyɛ kpalɛ na yeanva ye ninyɛne mgbalɛ ne mɔ yeanlie ɔ nye na ɔwu a, ɛnee mebaha kɛ kakula mɔɔ kɛwu bɛ kunlu la le kpalɛ tɛla ye.+ 4 Ɔluakɛ yemɔ ɔrale mgbane na ɔluale awozinli nu ɔhɔle, yɛɛ awozinli ɛheda ye duma ne azo. 5 Yeannwu sɛnzɛne ne, yɛɛ ɔnze ɛhwee ɛdeɛ, noko ɔle kpalɛ ɔtɛla* sonla ne mɔɔ yɛlimoa yɛha ɔ nwo edwɛkɛ la.+ 6 Saa ɛtɛnla aze ɛvolɛ apenle nwiɔ na wɔanlie ɛ nye a, duzu nvasoɛ a wɔ zo a? Asoo bɛ muala bɛngɔ ɛleka ko?+ 7 Sonla gyima ɛsesebɛ kɔsɔɔti, ɔyɛ ɔmaa ɔ nloa;+ noko ye atiakunluwɔzo* akunlu ɛndwo ɛlɛ. 8 Duzu a nrɛlɛbɛvolɛ fa tɛla koasea a,+ anzɛɛ duzu nvasoɛ a wɔ zo kɛ ehyianli kɛnwu kɛzi bɛbɔ ɛbɛla* la ɛ? 9 Ɔle kpalɛ kɛ ɛbava mɔɔ ɛ nye dua ye la wɔalie ɛ nye tɛla kɛ ɛbabɔ mɔdenle kɛ ɛdi wɔ atiakunluwɔzo nzi.* Ɛhye noko le mgbane, ɔle kɛ ɛdoa anwoma la. 10 Debie biala mɔɔ wɔ ɛkɛ la, bɛbɔ ye duma dɛba, yɛɛ yɛze kɛzi sonla de la; na ɔnrɛhola ɔ nee awie mɔɔ lɛ tumi tɛla ye la ɛnrɛli butule.* 11 Ɛdendɛlɛ so a, ɔmaa bɛka edwɛkɛ mgbane mgbane;* na duzu nvasoɛ a wɔ zo maa sonla a? 12 Nwane a ze debie kpalɛ mɔɔ ɔwɔ kɛ sonla yɛ wɔ ye ngoane mekɛ ezinra ne mɔɔ se ndɛndɛ* kɛ ɛlawolɛ la anu a?+ Na nwane a bahola aha mɔɔ bazi ewiade ye anu wɔ awie ewule nzi la ahile ye a?\n^ Anzɛɛ “ye ɛkɛla angyia ɛhwee.”\n^ Hibulu aneɛ nu, “ɔliele ɔ menle ɔdɛlale.”\n^ Hibulu aneɛ nu, “kɛzi bɛdua anyewɔzoamra anyunlu.”\n^ Anzɛɛ “tɛla kɛ wɔ ɛkɛla baluolua nu.”\n^ Anzɛɛ “ɛnrɛli edwɛkɛ.”\n^ Anzɛɛ ɔkola ɔkile, “Ninyɛne dɔɔnwo maa ninyɛne mgbane so.”\n^ Anzɛɛ “mɔɔ le mgbane na ɔse.”


Edwɛne 128—Gyinla Kpundii Kɔ Awieleɛ | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai Alur America Mumule Aneɛ Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Croatian Cuba Mumule Aneɛ Czech Damara Dangme Danish Dayak Ngaju Douala Drehu Dutch Ecuador Mumule Aneɛ Edo Efik English Esan Estonian Eton Ewe Fang Faroese Fijian Finnish Fon French Fulfulde (Cameroon) Ga Garifuna Georgian German German Mumule Aneɛ Ghomálá’ Giliki Gitonga Gokana Guarani Gun Haitian Creole Hakka (Taiwan) Hausa Herero Hibulu Hiligaynon Hindi Hiri Motu Hungarian Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Jamaican Creole Japanese Javanese Kabardin-Cherkess Kabiye Kabuverdianu Kachin Kamba Karen (S'gaw) Kazakh Kazakh (Arabic) Khana Kikaonde Kikongo Kikuyu Kiluba Kimbundu Kinande Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makaa Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Medumba Mingrelian Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Norwegian Nsenga (Mozambique) Nsenga (Zambia) Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Ronga Runyankore Russia Mumule Aneɛ Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Sweden Mumule Aneɛ Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yemba Yoruba Zapotec (Isthmus) Zulu\nGyinla Kpundii Kɔ Awieleɛ\n1. Nya-me-nle ɛ-wɔ-kɛ ne mɔ\nMaa yɛ-gyi-nla kpu-ndii.\nNi-nyɛ-ne mɔɔ wɔ-zu-koa la\nA-mua-la le nɔ-ha-lɛ.\nNyia die-di mɔɔ a-nu yɛ se,\nKa-kye ke-nle kpo-le ne.\nSɔ-nea ba-maa wɔa-li mu-nli;\nGyi-nla nu kɔ a-wie-leɛ.\n2. Ne-a wɔ ɛ-lɔ-lɛ ne boɛ,\nMma-maa ɔ-ka a-ze.\nƐ-ba-yia sɔ-ne-a da-huu\nNa mma-maa ɛ sa nu to.\nSaa ɛ-yia sɔ-nea bia-la a,\nGyi-nla kpu-ndii, mma-su-lo.\nYɛ Nya-me-nle ne ba-lie wɔ;\nGyi-ho-va nee yɛ lu-a.\n3. Me-nli mɔɔ ba-gyi-nla nu la\nBɛ-ba-lie bɛ mua-la.\nBɛ-ba-hɛ-lɛ bɛ a-lu-ma;\nNya-me-nle ba-ha-kye bɛ.\nDi nɔ-ha-lɛ, gyi-nla kpu-ndii\nNa nyia nde-te-lɛ kpa-lɛ.\nGyi-ho-va ba-dua wɔ ka-kɛ;\nƐ nye ba-li-e da-huu.\n(Eza nea Hib. 6:19; Gye. 1:4; 2 Pita 3:12; Yek. 2:4.)\nFa nwa awie Fa nwa awie Gyinla Kpundii Kɔ Awieleɛ\nGyinla Kpundii Kɔ Awieleɛ (Edwɛne 128)\nsjj edwɛne 128


Ditilɔnomi 23 | Yintanɛte Zo Baebolo | Ewiade Fofolɛ Ngilebɛbo\nMenli mɔɔ ɔnle kɛ bɛba Nyamenle menli ne avinli (1-8)\nBɔkɔbɔkɔyɛlɛ wɔ azokoɛleɛ ɛkɛ ne (9-14)\nNgɛkɛlɛ mɔɔ ɛnriandi (15, 16)\nBɛdua tuutuubɔlɛ (17, 18)\nMpaefoa nee ɛwɔkɛ (19-23)\nDebie mɔɔ awie mɔɔ ɛlɛpɛ nu wɔ ɛya nu la bahola ali (24, 25)\n23 “Ɔnle kɛ nrenyia biala mɔɔ bɛbɔ ɔ ndɔma anzɛɛ bɛpɛ ye mrenyianu bɛvi ɛkɛ la ba Gyihova menli* ne avinli.+ 2 “Ɔnle kɛ adwɔmane ralɛ biala ba Gyihova menli ne avinli.+ Ɔnle kɛ ɔ bo zo amra awolɛndoazo mɔɔ tɔ zo bulu bɔbɔ la ba Gyihova menli ne avinli. 3 “Ɔnle kɛ Amɔnonli anzɛɛ Mowabenli biala ba Gyihova menli ne avinli.+ Ɔnle kɛ bɛ bo zo amra awolɛndoazo mɔɔ tɔ zo bulu bɔbɔ la ba Gyihova menli ne avinli ɛlɛ, 4 ɔluakɛ mɔɔ bɛvi Yigyibiti bɛlɛba la, bɛanva aleɛ nee nzule bɛambɛlɛ bɛ,+ yɛɛ bɛbɔle Biyɔ ara Beelam mɔɔ vi Pitɔ mɔɔ wɔ Mɛsɔpɔteemea la ɛkpa kɛ ɔwa bɛ amonle.*+ 5 Noko Gyihova bɛ Nyamenle ne andie Beelam.+ Emomu, Gyihova bɛ Nyamenle ne hakyile ye amowa ne maanle ɔyɛle nyilalɛ ɔmaanle bɛ,+ ɔluakɛ Gyihova bɛ Nyamenle ne hulole bɛ.+ 6 Ɔnle kɛ bɛboa bɛ bɛmaa bɛnyia anzodwolɛ anzɛɛ bɛmaa ɔwie bɛ boɛ ɛlɛ wɔ bɛ ngoane mekɛ kɔsɔɔti anu.+ 7 “Ɔnle kɛ ɛkpɔ Yidɔmenli, ɔluakɛ ɔle ɛ diema.+ “Ɔnle kɛ ɛkpɔ Yigyibitinli, ɔluakɛ ɛnee ɛle ɛyɛvolɛ wɔ ye maanle nu.+ 8 Bɛ mra mɔɔ bɛbawo bɛ la awolɛndoazo mɔɔ tɔ zo nsa la bahola ahɔ Gyihova menli ne avinli. 9 “Saa ɛyɛ azokoɛleɛ kɛ ɛ nee wɔ agbɔvolɛ kaho a, ɔnle kɛ ɛyɛ debie mɔɔ le ɛtane la.*+ 10 Saa nrenyia da nɔɔzo na nzule vi ɔ nwo se gua na ɔ nwo gua evinli a,+ ɔwɔ kɛ ɔkɔ azokoɛleɛ ne anzi na ɔnle kɛ ɔsia ɔba azokoɛleɛ ɛkɛ. 11 Saa aleɛ ɛlɛdwo a, ɔwɔ kɛ ɔfa nzule ɔbia na sɛnzɛne ne kɔtɔ a, yeazia yeara azokoɛleɛ ɛkɛ.+ 12 Ɔwɔ kɛ ɛsiezie ɛleka* wɔ azokoɛleɛ ne anzi mɔɔ ɛkɔ bakazo wɔ ɛkɛ a. 13 Ɔwɔ kɛ ɛnyia amgbɔma* ɛboka wɔ ninyɛne ne anwo. Saa ɛkazɔho ɛ gyakɛ a, ɔwɔ kɛ ɛfa ɛwɔ na ɛwie a wɔaheda wɔ tiefi ne azo. 14 Ɔluakɛ Gyihova bɛ Nyamenle ne luolua bɛ azokoɛleɛ ɛkɛ ne+ kɛ ɔdie bɛ na yeava bɛ agbɔvolɛ yeawula bɛ sa nu, ɔti ɔwɔ kɛ bɛ azokoɛleɛ ɛkɛ yɛ nwuanzanwuanza,+ amaa yeannwu debie ɛtane biala wɔ bɛ avinli na yeandwe ɔ nwo yeanvi bɛ nwo. 15 “Saa akɛlɛ bie nriandi fi ɔ menle anwo ba bɛ ɛkɛ a, ɔnle kɛ bɛye ye bɛmaa ɔ menle ne. 16 Ɔbahola yeadɛnla bɛ avinli wɔ ɛleka biala mɔɔ ɔkulo la wɔ bɛ azuamgbole ne mɔ ko azo. Ɔnle kɛ bɛyɛ ye basabasa.+ 17 “Ɔnle kɛ Yizilayɛnli raalɛ biala yɛ ɛzonlenlɛsua nu tuutuunli+ yɛɛ ɔnle kɛ Yizilayɛnli nrenyia biala yɛ ɛzonlenlɛsua nu tuutuunli.+ 18 Ɔnle kɛ ɛfa ezukoa mɔɔ raalɛ tuutuunli kɛlie anzɛɛ ezukoa* mɔɔ nrenyia tuutuunli* kɛlie la ɛba Gyihova wɔ Nyamenle ne sua nu kɛ ɛfa wɔadua ɛwɔkɛ ɔluakɛ ɔ mu nwiɔ le Gyihova wɔ Nyamenle ne kyibadeɛ. 19 “Ɔnle kɛ ɛmaa ɛ diema tua mpaefoa,+ kɛ ɔle ezukoa, aleɛ anzɛɛ debie biala mɔɔ ɛkola ɛdie nwolɛ mpaefoa la. 20 Ɛbahola wɔamaa ɛyɛvolɛ adua mpaefoa,+ noko ɔnle kɛ ɛmaa ɛ diema tua mpaefoa,+ amaa Gyihova wɔ Nyamenle ne ayila wɔ wɔ gyima biala mɔɔ ɛbayɛ ye wɔ azɛlɛ ne mɔɔ ɛbava wɔayɛ wɔ agyapadeɛ la azo.+ 21 “Saa ɛbɔ Gyihova wɔ Nyamenle ne ɛwɔkɛ a,+ mmatwenlehwenle ɛ bo aze wɔ ye ɛdualɛ nwo.+ Ɔluakɛ ye biala anu, Gyihova wɔ Nyamenle ne balie avi wɔ ɛkɛ, tɛ ye zɔ a, ɔbayɛ ɛtane yeamaa wɔ.+ 22 Noko saa wɔambɔ ɛwɔkɛ a, ɛnrɛli ɛtane nwo fɔlɛ.+ 23 Ɔwɔ kɛ ɛdi edwɛkɛ mɔɔ vi ɛ nloa anu kɛvinde la azo,+ na ɛyɛ mɔɔ ɛvale ɛ nloa ɛbɔle nwolɛ ɛwɔkɛ kɛ ɛbavi wɔ ahonle nu wɔabɔ afɔle wɔamaa Gyihova wɔ Nyamenle ne la.+ 24 “Saa ɛkɔ ɛ gɔnwo vanye egyinli nu a, ɛbahola wɔali ma ne bie wɔamaa ɛ ko ayi, noko ɔnle kɛ ɛfa bie ɛgua wɔ kɛndɛne nu.+ 25 “Saa ɛkɔ ɛ gɔnwo ma ɛya nu a, ɛbahola wɔava ɛ sa wɔade ma mɔɔ ɛbolo la bie, noko ɔnle kɛ ɛfa ɛdedadeɛ ɛto ɛ gɔnwo ne ma ne anwo.+\n^ Anzɛɛ “ɔha munzule edwɛkɛ ɔtia bɛ.”\n^ Anzɛɛ “mɔɔ gua bɛ nwo evinli la.”\n^ Ɛhye kile, tiefi; ɛfo.\n^ Ɔle baka mɔɔ bɛfa bɛwɔ aze bɛtu kuma.\n^ Anzɛɛ “ahatualɛ.”\n^ Hibulu aneɛ nu, “twea.”


JW Library App: Kpondɛ Debie Wɔ Baebolo & Mbuluku Nu, Ɔlua Edwɛkɛtile Zo (Android) | JW.ORG Help\nKpondɛ Debie Wɔ Baebolo Anzɛɛ Mbuluku Nu—Android\nSearch foa ne mɔɔ wɔ JW Library azo la maa ɛnwu edwɛkɛkpɔkɛ anzɛɛ ɛdendɛsinli wɔ Baebolo anzɛɛ mbuluku nu.\nDua adehilelɛ ɛhye azo fa kpondɛ:\nKpondɛ Edwɛkɛ Wɔ Baebolo Ne Anu\nKpondɛ Edwɛkɛ Wɔ Mbuluku Nu\nƐkola ɛkpondɛ edwɛkɛkpɔkɛ anzɛɛ ɛdendɛsinli wɔ Baebolo mɔɔ ɛlɛkenga la anu.\nƐbuke Baebolo ne a, tinli Search sɛkɛlɛneɛ ne azo; akee bɔ edwɛkɛkpɔkɛ mɔɔ ɛkpondɛ la. Saa ɛlɛbɔ a, ɛbanwu nzuzulɛ dɔɔnwo. Tinli nzuzulɛ ne bie azo anzɛɛ Enter sɛkɛlɛneɛ ne azo amaa wɔanwu mɔɔ ɛkpondɛ la.\nTop Verses maa ɛnwu ngyɛnu mɔɔ ɛta ɛfa ɛdi gyima na ɔ nee mɔɔ ɛlɛkpondɛ la yia la. All Verses ne maa ɛnwu ngyɛnu mɔɔ bɛ muala bɛle ko mɔɔ wɔ Baebolo ne anu la. Articles ne kile edwɛkɛ mɔɔ bɛle ko wɔ mukenye ne nee mokanwo ne anu la.\nSaa ɛbɔ edwɛkɛ agbɔkɛ nwiɔ a, tinli Match Exact Phrase ɛlɛka ne azo amaa wɔanwu ɛdendɛsinli mɔɔ nee mɔɔ ɛbɔle la le ko ala la.\nƐlɛkenga buluku bie a, ɛkola ɛkpondɛ edwɛkɛkpɔkɛ anzɛɛ ɛdendɛsinli wɔ nu.\nMekɛ mɔɔ wɔbuke buluku bie anu la, tinli Search ne azo; akee bɔ edwɛkɛkpɔkɛ mɔɔ ɛkpondɛ la. Saa ɛlɛbɔ a, ɛbanwu nzuzulɛ dɔɔnwo. Tinli nzuzulɛ ne bie azo anzɛɛ Enter sɛkɛlɛneɛ ne azo amaa wɔanwu mɔɔ ɛkpondɛ la.\nSaa wɔhwe Insight on the Scriptures ne a, ɛbahola wɔakpondɛ edwɛkɛtile bie wɔ nu. Saa ɛlɛkenga Baebolo anzɛɛ mbuluku biala a, ɛbanwu ɛhye wɔ nu.\nTinli Search ne azo; akee bɔ edwɛkɛkpɔkɛ mɔɔ ɛkpondɛ la. Saa ɛlɛbɔ a, edwɛkɛtile mɔɔ wɔ Insight on the Scriptures ne anu mɔɔ ɔ nee mɔɔ ɛlɛkpondɛ le ko la baraboka nzuzulɛ ne anwo. Tinli edwɛkɛtile bie azo maa ɔbuke.\nBɛgyinlanle JW Library 1.3.4 azo a bɛyele ninyɛne ɛhye mɔ wɔ October 2014 a. JW Library 1.3.4 ne yɛ gyima wɔ Android 2.3 anzɛɛ version fofolɛ biala mɔɔ bara la azo. Saa ɛnnwu ninyɛne fofolɛ ɛhye mɔ a, yɛsɛlɛ wɔ di adehilelɛ mɔɔ wɔ edwɛkɛtile mɔɔ se “Bɔ Ɔ Bo Fa JW Library Di Gyima—Android” mɔɔ ɔwɔ Nyia Ninyɛne Fofolɛ Mɔɔ Ɛra La abo la azo.\nFa nwa awie Fa nwa awie Kpondɛ Debie Wɔ Baebolo Anzɛɛ Mbuluku Nu—Android\nJW Library Azo Ninyɛne\nMoalɛ Maa AndroidTM\nBɔ Ɔ Bo Fa JW Library Ne Di Gyima—Android\nTwe Baebolo Ne Na Sukoa—Android\nTwe Mbuluku Na Sukoa—Android\nFa Bookmarks Ne Di Gyima Kpalɛ—Android\nFa History Ne Di Gyima—Android\nMaa Ɛgengalɛ Ne Ɛyɛ Anyelielɛ—Android\nFa Kɔla Yɛ Edwɛkɛ Ne Nzonlɛ—Android\nKpuya Mɔɔ Menli Ta Biza—JW Library (Android)\nKpuya Mɔɔ Menli Ta Biza—JW Library (iOS)\nKpuya Mɔɔ Menli Ta Biza—JW Library (Windows)


Mateyu 12 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 12:1-50\nGyisɛse, “Ɛnwomenlelielɛ kenle ne Amenle” (1-8)\nBɛyɛle nrenyia bie mɔɔ asa ɛdwe la ayile (9-14)\nNyamenle sonvolɛ mɔɔ ɔkulo ye la (15-21)\nBɛluale sunsum nwuanzanwuanza zo bɛdule sunsum ɛtane (22-30)\nƐtane mɔɔ bɛnva bɛngyɛ (31, 32)\nBɛdua baka ma zo bɛnwu ye (33-37)\nDwona sɛkɛlɛneɛ ne (38-42)\nSaa sunsum ɛtane sia ba a (43-45)\nGyisɛse mame nee ɔ mediema mrenyia (46-50)\n12 Mekɛ zɔhane, Gyisɛse hɔvale hwiiti ɛya bie anu wɔ Ɛnwomenlelielɛ kenle ne. Ɛhɔne hunle ye ɛdoavolɛma ne yemɔti bɛbɔle ɔ bo bɛtetele hwiiti ne bie bɛlile.+ 2 Mɔɔ Falasiima ne nwunle ɛhye la, bɛzele ye kɛ: “Nea! Wɔ ɛdoavolɛma ne ɛlɛyɛ mɔɔ mɛla ɛmmaa adenle kɛ bɛyɛ ye Ɛnwomenlelielɛ kenle la.”+ 3 Ɔzele bɛ kɛ: “Asoo bɛtɛkengale mɔɔ Devidi yɛle wɔ mekɛ mɔɔ ɛnee ɛhɔne ɛlɛku ye nee menli mɔɔ ɔ nee bɛ lua la ɔ?+ 4 Kɛzi ɔhɔle Nyamenle sua ne anu na bɛlile paano ne mɔɔ bɛfa bɛkile la+ wɔ mekɛ mɔɔ mɛla ɛmmaa adenle kɛ ɔdaye anzɛɛ menli mɔɔ ɔ nee bɛ lua la di bie kyesɛ ɛsɔfo ne mɔ ala la ɔ?+ 5 Anzɛɛ bɛtɛkengale ye wɔ Mɛla ne anu kɛ wɔ Ɛnwomenlelielɛ kenle ne, ɛsɔfoma mɔɔ bɛwɔ ɛzonlenlɛsua ne anu la yɛ gyima noko bɛnli fɔlɛ ɔ?+ 6 Noko meka meahile bɛ kɛ awie mɔɔ le kpole tɛla ɛzonlenlɛsua ne la wɔ ɛke.+ 7 Noko, saa bɛze mɔɔ edwɛkɛ ɛhye, ‘Mekulo anwunvɔnezelɛ+ na tɛ afɔlebɔlɛ ɔ’ kile la a,+ anrɛɛ bɛambua bɛdabɛ mɔɔ edwɛkɛ ɛnle bɛ nwo la fɔlɛ. 8 Ɔluakɛ sonla Ra ne le Ɛnwomenlelielɛ kenle ne Amenle.”+ 9 Mɔɔ ɔvile ɛkɛ ne la, ɔhɔle bɛ nyianusua ne anu, 10 na nea! ɛnee nrenyia bie mɔɔ ɔ sa ɛdwe la wɔ ɛkɛ!+ Yemɔti, amaa bɛanyia ɔ nwo edwɛkɛ bɛaha la, bɛbizale ye kɛ, “Asoo mɛla maa adenle kɛ bɛkɛyɛ ayile wɔ Ɛnwomenlelielɛ kenle ɔ?”+ 11 Ɔzele bɛ kɛ: “Bɛ nuhua boni a saa ɔlɛ ye boane na ɔkɔtɔ kuma nu Ɛnwomenlelielɛ kenle a, ɔnrɛzɔ ye ɔnrɛye ye a?+ 12 Nea kɛzi sonla sonle bolɛ kpalɛ tɛla boane a! Yemɔti mɛla maa adenle kɛ bɛkɛyɛ debie kpalɛ wɔ Ɛnwomenlelielɛ kenle.” 13 Akee ɔzele nrenyia ne kɛ: “Tenrɛ ɛ sa nu.” Na ɔdenrɛle nu, na ɔyɛle kpalɛ kɛ ɔ sa ko ne la. 14 Noko Falasiima ne vindele na bɛhɔvale ɔ nwo adwenle kɛ bɛku ye. 15 Mɔɔ Gyisɛse nwunle ɛhye la, ɔvile ɛkɛ ne ɔhɔle. Menli dɔɔnwo doale ye,+ na ɔyɛle bɛ kɔsɔɔti ayile, 16 noko ɔbɔle bɛ kɔkɔ ɛsesebɛ kɛ bɛmmaka bɛmaa menli nwu ye,+ 17 amaa mɔɔ bɛluale ngapezonli Ayezaya anwo zo bɛhanle la ara nu kɛ: 18 “Nea! Me sonvolɛ+ mɔɔ mekpa ye, mɔɔ mekulo ye na melie ye medo nu!*+ Mebava me sunsum ne meamaa ye,+ na ɔbamaa maanle maanle ne anwu mɔɔ pɛlepɛlelilɛ kile la wienyi. 19 Ɔnrɛli butule+ yɛɛ ɔnrɛdeɛdea nu, yɛɛ awie ɛnrɛde ɔ ne wɔ awɔdenle ne mɔ azo. 20 Ɔnrɛbu ndɔ baka mɔɔ bɛkposo ye la, yɛɛ ɔnrɛnlua kɛnlaneɛ nu nyɛma mɔɔ asɛɛ ɛnlu la,+ kɔkpula kɛ ɔkɛmaa pɛlepɛlelilɛ kɛli konim. 21 Nɔhalɛ nu, maanle maanle ne banyia anyelazo wɔ ye duma nu.”+ 22 Akee bɛvale nrenyia bie mɔɔ sunsum ɛtane wɔ ɔ nwo na ɔle anyenzinliravolɛ nee mumule la bɛrɛlɛle ye, na ɔyɛle ye ayile ɔmaanle nrenyia mumule ne dendɛle na ɔnwunle debie. 23 Ɛhye zinle menli ne anwo na bɛbɔle ɔ bo bɛhanle kɛ: “Asoo tɛ Devidi Ara ne ɛne?” 24 Mɔɔ Falasiima ne dele ɛhye la, bɛhanle kɛ: “Nrenyia ɛhye dua Biyɛlezibɛbe,* sunsum ɛtane ne mɔ kpanyinli ne anwo zo a ɔtu sunsum ɛtane ne mɔ a.”+ 25 Mɔɔ ɔnwunle bɛ adwenle la, ɔzele bɛ kɛ: “Belemgbunlililɛ biala mɔɔ anu kɛhyɛ na bɛko bɛtia bɛ nwo la ɛnrɛgyinla, yɛɛ suakpole anzɛɛ awuke biala mɔɔ anu kɛhyɛ na bɛko bɛtia bɛ nwo la babɔ. 26 Yemɔti, saa Seetan tu Seetan a, ɛnee ɔlɛko yeatia ɔ nwo; na kɛ ɔkɛyɛ na ye belemgbunlililɛ ne agyinla ɛ? 27 Bieko, saa medua Biyɛlezibɛbe anwo zo a metu sunsum ɛtane ne mɔ a, ɛnee nwane anwo zo a bɛ mra ne mɔ dua tu bɛ a? Ɛhye ati a bɛbabua bɛ ndɛne la. 28 Noko saa medua Nyamenle sunsum ne azo a metu sunsum ɛtane ne mɔ a, ɛnee Nyamenle Belemgbunlililɛ ne ɛdwu bɛ nwo ɛke dɛbadɛba.+ 29 Anzɛɛ kɛ ɔkɛyɛ na awie ahola ahɔ katakyie sua nu ahɔva ye ninyɛne ɛ? Kyesɛ ɔdimoa ɔkyekye katakyie ne na yeahola yeasesa ye sua ne anu ninyɛne ne. 30 Awie biala mɔɔ ɛnle me afoa la dwazo tia me, yɛɛ mɔɔ nee me ɛnguohua la sande nu.+ 31 “Ɛhye ati meka meahile bɛ kɛ, bɛbava ɛtane nee munzule edwɛkɛ biala bɛahyɛ menli, noko bɛnrɛva munzule edwɛkɛ mɔɔ bɛka bɛtia sunsum ne la bɛnrɛhyɛ.+ 32 Kɛ neazo la, awie biala mɔɔ kɛha edwɛkɛ bie kɛtia sonla Ra ne la, bɛbava bɛahyɛ ye;+ noko awie biala mɔɔ kɛdendɛ kɛtia sunsum nwuanzanwuanza ne la, bɛnrɛva bɛnrɛhyɛ ye wɔ mekɛ ɛhye anu* anzɛɛ kenle bie.+ 33 “Saa bɛmaa baka ne yɛ kpalɛ a, yɛɛ ye ma ne bayɛ kpalɛ a, noko saa bɛmaa baka ne kpɔlɔ a, ye ma ne noko bakpɔlɔ, ɔluakɛ baka ne ma a kile ye baka holɛ a.+ 34 Nwɔlɛ mralɛ,+ kɛ ɔkɛyɛ na bɛaha edwɛkɛ kpalɛ wɔ mekɛ mɔɔ bɛle ɛtanevolɛma la ɛ? Ɔluakɛ mɔɔ ɛyi ahonle nu la a finde bɛ nloa a.+ 35 Sonlakpalɛ fa ninyɛne mgbalɛ mɔɔ yeboɔboa ɔ nloa la bie maa, yɛɛ sonlatane fa ninyɛndane mɔɔ yeboɔboa ɔ nloa la bie maa.+ 36 Meka meahile bɛ kɛ, edwɛkɛ biala mɔɔ nvasoɛ ɛnle zo mɔɔ menli kɛha la, bɛbabu nwolɛ mgbonda+ wɔ Ndɛnebualɛ Kenle ne; 37 ɔluakɛ bɛ edwɛkɛ zo a bɛbalua bɛabua bɛ tenlenema a, yɛɛ bɛ edwɛkɛ zo a bɛbalua bɛabua bɛ fɔlɛ a.” 38 Akee mɛla kilehilevolɛma nee Falasiima bie mɔ buale ye zele kɛ: “Kilehilevolɛ, yɛkulo kɛ ɛyɛ sɛkɛlɛneɛ bie ɛmaa yɛnea.”+ 39 Ɔbuale bɛ kɛ: “Awolɛndoazo amumuyɛ mɔɔ bɛsɛkye agyalɛ* la kɔ zo kpondɛ sɛkɛlɛneɛ, noko bɛnrɛmaa bɛ sɛkɛlɛneɛ biala kyesɛ ngapezonli Dwona sɛkɛlɛneɛ ne ala.+ 40 Na kɛ mɔɔ Dwona lile alehyenlɛ nee aledwolɛ too kenle nsa wɔ fɛlɛ kpole ne akunlu la,+ zɔhane ala a sonla Ra ne noko bali alehyenlɛ nee aledwolɛ kenle nsa wɔ azɛlɛ ne abo a.+ 41 Menli mɔɔ wɔ Nenɛvɛ la nee awolɛndoazo ɛhye badwazo wɔ ndɛnebualɛ mekɛ ne anu, na bɛabua awolɛndoazo ɛhye fɔlɛ, ɔluakɛ Dwona edwɛkɛ ne maanle menli mɔɔ wɔ Nenɛvɛ la nlunle bɛ nwo.+ Noko nea! awie mɔɔ le kpole tɛla Dwona la wɔ ɛke.+ 42 Nyiakɛ ɔbahyema ne nee awolɛndoazo ɛhye badwazo wɔ ndɛnebualɛ mekɛ ne anu na yeabua ye fɔlɛ, ɔluakɛ ɔvi moamoa nehane ɔradiele Sɔlɔmɔn nrɛlɛbɛ ne.+ Noko nea! awie mɔɔ le kpole tɛla Sɔlɔmɔn la wɔ ɛke.+ 43 “Saa sunsum ɛtane bie fi awie anwo a, ɔkɔduolua ɛleka resee kɛ ɔkpondɛ ɛleka mɔɔ ɔbalie ɔ menle la, na ɔnnyia bie.+ 44 Akee ɔka kɛ, ‘Mesia meahɔ me sua ne mɔɔ menvile nu la anu,’ saa ɔbadwu ɛkɛ a, ɔnwu kɛ awie biala ɛnde sua ne anu noko bɛkpoɔkpoa nu na bɛziezie nu kɛnlɛma. 45 Akee ɔkɔ na ɔkɔfa sunsum ngakyile nsuu mɔɔ bɛ ti yɛ se tɛla ye la, na bɛwolo nu a, bɛtɛnla ɛkɛ; nzinlii ahenle tɛnlabelɛ ne akee sɛkye tɛla alimoa ne.+ Zɔhane ala a ɔbado awolɛndoazo amumuyɛ ɛhye noko a.” 46 Mekɛ mɔɔ ɔ nloa wɔ zo ɔlɛtendɛ yeahile menli dɔɔnwo ne la, ye mame nee ɔ mediema mrenyia ne mɔ+ ragyinlanle alienwo ɛkɛ, na ɛnee bɛkulo kɛ bɛ nee ye tendɛ.+ 47 Yemɔti awie hanle hilele ye kɛ: “Nea! Wɔ mame nee ɛ mediema mrenyia ne mɔ gyi alienwo lɔ, na bɛkulo kɛ bɛ nee wɔ tendɛ.” 48 Ɔbuale ahenle mɔɔ nee ye dendɛle la kɛ: “Me mame a le nwane, yɛɛ me mediema mrenyia a le nwane mɔ?” 49 Akee ɔdendenle ɔ sa wɔ ye ɛdoavolɛma ne anwo zo na ɔhanle kɛ: “Nea! Me mame nee me mediema mrenyia ɛne!+ 50 Ɔluakɛ awie biala mɔɔ yɛ mɔɔ me Ze mɔɔ wɔ anwuma la kulo la, yemɔ a le me diema nrenyia nee me diema raalɛ nee me mame a.”+\n^ Anzɛɛ “me ɛkɛla ɛlie ye ɛdo nu.”\n^ Anzɛɛ “mɔɔ bɛnli nɔhalɛ.”


Kɛzi Ɛ Nee Ɛ Nwo Amra Badɛnla Anzondwolɛ Nu La | Wɔ Abusua Anyelielɛ\nKɛzi Ɛ Nee Ɛ Nwo Amra Badɛnla Anzondwolɛ Nu La\n“Bɛyɛ atiakunlukɛnlɛma, bɛbɛlɛ bɛ nwo aze, bɛyɛ bɛtɛɛ na bɛzi abotane.”—Kɔlɔsaema 3:12\nSaa ɛgya a ɛnee wɔnyia abusua fofolɛ. Ɛbahulo wɔ awovolɛ na wɔali bɛ eni ɛdeɛ, noko wɔ bokavolɛ ne anwo hyia tɛla awie biala mɔɔ wɔ azɛlɛ ye azo la. Bie a, ɛ nwo amra ɛnrɛde ɛhye abo. Noko Baebolo ngyinlazo bahola aboa wɔ yeamaa anzondwolɛ adɛnla ɛ nee ɛ nwo amra avinli na mekɛ ko ne ala wɔamaa wɔ abusua fofolɛ ne noko agyinla.\n1 NYIA Ɛ NWO AMRA ANWO ADWENLE KPALƐ\nMƆƆ BAEBOLO NE KA LA: “Di ɛ ze nee ɛ nli eni.” (Ɛfɛsɛsema 6:2) Saa wɔnyi kɛ nzɔne bɔbɔ a, ɔwɔ kɛ ɛdi wɔ awovolɛ eni na ɛbu bɛ. Kakye kɛ wɔ bokavolɛ ne noko lɛ ye awovolɛ mɔɔ ɔwɔ kɛ ɔdi bɛ eni a. Yemɔti saa ɔ nee bɛ di ngitanwo a mmamaa ɔgyegye wɔ ɔluakɛ “ɛhulolɛ ɛnle anyebolo.”—1 Kɔlentema 13:4; Galeehyeama 5:26.\nmmaka edwɛkɛ le kɛ “Wɔ abusua ne bɔ me anyiemgba dahuu” anzɛɛ “Mɔɔ meyɛ la ɛnzɔ wɔ mame anye ɛlɛ”\nBɔ mɔdenle kɛ ɛbade wɔ bokavolɛ ne abo\n2 SI PI WƆ MEKƐ MƆƆ ƆFƐTA LA\nMƆƆ BAEBOLO NE KA LA: “Nrenya fi ɔ ze nee ɔ nli anwo na ɔfa ɔ nwo ɔbɔ ɔ ye anwo kyengye, na bɛ mu nwiɔ bɛbɔ nu bɛyɛ nwonane ko.” (Mɔlebɛbo 2:24) Saa ɛgya a, wɔ awovolɛ bade nganeɛ kɛ ɛtɛde bɛ ɛdeɛ, yemɔti bie a bɛbava bɛ nwo bɛawulowula wɔ agyalɛ ne anu.\nƆwɔ kɛ ɛ nee wɔ bokavolɛ ne si ninyɛne mɔɔ bɛbamaa bɛ adenle wɔ nu nee mɔɔ bɛnrɛmaa bɛ adenle la anwo kpɔkɛ na ɛka ɛkile bɛ. Fi ɛbulɛ nu ka nɔhalɛ ne kile bɛ. (Mrɛlɛbulɛ 15:1) Mɛlɛbɛnwoaze, bɛtɛɛyɛlɛ, nee abotane baboa yeamaa ɛ nee ɛ nwo amra adɛnla anzondwolɛ nu na wɔali folɛdulɛ ɛhye azo: “Bɛde bɛmaa bɛ gɔnwo mɔ ngoko ngoko wɔ ɛhulolɛ nu.”—Ɛfɛsɛsema 4:2.\nSaa kɛzi ɛ nwo amra fa bɛ nwo wulowula wɔ agyalɛ ne anu la gyegye wɔ a, ɛ nee wɔ bokavolɛ ne ɛzuzu nwo wɔ mekɛ kpalɛ nu\nƐ nee wɔ bokavolɛ ne adwenle ɛyɛ ko wɔ kɛzi bɛbali nwolɛ gyima la anwo\nBƆ MƆDENLE KƐ ƐBADE Ɔ BO\nƆhyia kɛ ɛte wɔ awovolɛ ne mɔ edwɛkɛ nee bɛ nganeɛdelɛ bo. Bɛnlɛ ɛ nwo adwenle ɛtane. Bɛkulo wɔ edwɛkɛ la ati ɔ. Ɔbalie mekɛ na bɛanwu kɛ ɛ nee wɔ bokavolɛ ne le abusua fofolɛ. Bie a bɛbade nganeɛ kɛ wɔkpo bɛ. Saa ɛdi Baebolo ngyinlazo zo na ɛ nee bɛ suzu nwo a, ɛbahola wɔali wɔ awovolɛ eni na eza wɔabɔ wɔ agyalɛ ne anwo bane.\nDuzu ati a me bokavolɛ ne awovolɛ kulo kɛ bɛfa bɛ nwo bɛwulowula yɛ agyalɛ ne anu ɛ?\nKɛ ɔkɛyɛ na meahile kɛ me bokavolɛ ne anwo hyia me kpalɛ na eza meali me awovolɛ eni ɛ?\nFa nwa awie Fa nwa awie Kɛzi Ɛ Nee Ɛ Nwo Amra Badɛnla Anzondwolɛ Nu La


Yekile 12 | Yintanɛte Zo Baebolo | Ewiade Fofolɛ Ngilebɛbo\nDwɔn Yekile 12:1-17\nRaalɛ ne, ralɛ nrenyia ne yɛɛ ɛwɔlɛ ne (1-6)\nMaekeɛle nee ɛwɔlɛ ne honle (7-12)\nBɛvuandinle ɛwɔlɛ ne bɛdole aze (9)\nAbɔnsam ze kɛ yeha ye mekɛ ekyi bie (12)\nƐwɔlɛ ne yɛ raalɛ ne kpɔdekpɔde (13-17)\n12 Akee bɛnwunle sɛkɛlɛneɛ kpole bie wɔ anwuma: Raalɛ bie+ mɔɔ heda sɛnzɛne ne na siane ne wɔ ɔ gyakɛ abo, na nwɔlɔra 12 abotile bɔ ɔ ti la, 2 ɛnee ɔlɛnrenzɛ. Na ɛnee ye awolɛ nyane nee ye awolɛ nu amaneɛnwunlɛ ɛmaa ɔlɛtea nu. 3 Bɛnwunle sɛkɛlɛneɛ bieko wɔ anwuma. Nea! Ɛwɔlɛ kɔkɔlɛ kpole bie ɛne,+ ɔ ti le nsuu yɛɛ ɔlɛ mɛne bulu na abotile nsuu bobɔ ɔ ti; 4 na ɔ dua hwenle nwɔlɔra mɔɔ wɔ anwuma la ngyɛnu nsa anu ko+ guale azɛlɛ ye azo.+ Na ɛwɔlɛ ne ragyinlanle raalɛ ne mɔɔ ako ɛha ye la anyunlu ɛkɛ,+ amaa saa ɔwo a yeahye ɔ ra ne yeali.* 5 Na ɔwole ralɛ nrenyia+ mɔɔ bava bulalɛ kpɔma ali maanle maanle kɔsɔɔti anwo zo tumi a.+ Na bɛvale ɔ ra ne bɛhɔmaanle Nyamenle wɔ ye belemgbunli ebia ne anwo lɔ. 6 Na raalɛ ne nriandile hɔle fienemgbole ne anu, ɛleka mɔɔ Nyamenle ɛziezie ɛmaa ye kɛ bɛmaa ye aleɛ kenle 1,260 la.+ 7 Akee konle zile anwuma lɔ: Maekeɛle*+ nee ye anwumabɔvolɛma nee ɛwɔlɛ ne honle, na ɛwɔlɛ ne nee ye anwumabɔvolɛma nee bɛ honle 8 noko bɛangola bɛ,* na bɛannyia ɛleka wɔ anwuma lɔ bieko. 9 Yemɔti bɛvuandinle ɛwɔlɛ kpole ne+ bɛdole aze, mɔmoane ɛwɔlɛ ne+ mɔɔ bɛfɛlɛ ye Abɔnsam+ nee Seetan,+ mɔɔ ɛlɛbɛlɛbɛla azɛlɛ ye azo amra amuala la;+ bɛvuandinle ye bɛdole azɛlɛ ye azo,+ na bɛvuandinle ye anwumabɔvolɛ ne mɔ bɛbokale ɔ nwo bɛguale aze. 10 Mendele ɛnelɛ kpole bie wɔ anwuma lɔ kɛ: “Bɔ zo mɔɔ yɛ Nyamenle ne ngoanelielɛ+ nee tumi nee Belemgbunlililɛ+ nee ye Kelaese ne tumi ne ɛra a, ɔluakɛ bɛvuandi mɔɔ to yɛ mediema ne mɔ ɛzonle la bɛdo aze, mɔɔ to bɛ ɛzonle alehyenlɛ nee aledwolɛ wɔ yɛ Nyamenle ne anyunlu la!+ 11 Na bɛlile ɔ nwo zo konim+ ɔlua Boaneralɛ ne mogya ne+ nee bɛ daselɛlilɛ edwɛkɛ ne ati,+ na wɔ ewule nu bɔbɔ, bɛangulo bɛ ɛkɛla.*+ 12 Ɛhye ati bɛmɛ anwuma nee bɛdabɛ mɔɔ bɛwɔ lɔ la, bɛli fɛlɛko! Azɛlɛ nee nyevile, bɛ gyakɔ,+ ɔluakɛ Abɔnsam ɛdwu ɛra bɛ nwo lɔ, na yeva ɛya kpole, ɔboalekɛ ɔze kɛ yeha ye mekɛ ekyi bie ala.”+ 13 Mekɛ mɔɔ ɛwɔlɛ ne nwunle kɛ bɛvuandi ye bɛdo azɛlɛ ye azo la,+ ɔyɛle raalɛ ne mɔɔ wole ralɛ nrenyia ne la kpɔdekpɔde.+ 14 Noko bɛvale kɔleɛ kpole ne andɛba nwiɔ ne+ bɛmaanle raalɛ ne, amaa yeadu yeahɔ fienemgbole ne anu, ɛleka mɔɔ ɔde la, na bɛbamaa ye aleɛ mekɛ ko nee mekɛ nwiɔ nee mekɛ foa ko,*+ na yeavi ɛwɔlɛ ne anyunlu.+ 15 Na ɛwɔlɛ ne kpule nzule mɔɔ le kɛ azudenle la vile ɔ nloa anu wɔ raalɛ ne anzi kɛ azudenle ne ɛva ye. 16 Noko azɛlɛ ne raboale raalɛ ne na azɛlɛ ne bukele ɔ nloa anu memenle azudenle ne mɔɔ ɛwɔlɛ ne kpule vile ɔ nloa anu la. 17 Yemɔti ɛwɔlɛ ne vale raalɛ ne anwo ɛya na ɔhɔle kɛ ɔ nee ɔ bo zo amra mɔɔ ɛha+ mɔɔ bɛdi Nyamenle mɛla zo na bɛlɛyɛ Gyisɛse anwo daselɛlilɛ gyima ne la kaho.+\n^ Anzɛɛ “yeame ɔ ra ne.”\n^ Anzɛɛ ɔkola ɔkile, “noko bɛlile ɔ nwo zo [ɛhye kile, ɛwɔlɛ ne anwo zo] konim.”


Anyelasoɛ Beni Yeɛ Ɔwɔ BerɛBɛbɔ Bwuwu Ne Ɔ? | Edwirɛ Páa\n1. Edwirɛ bɔ ɔyɛ anigye beni yeɛ ɔwɔ berɛ ma bɛbɔ bawuwu ne ɔ?\nMmerɛ bɔ Yesu dwule Betania bɔ opingye Yerusalem ne, né ye damvo Lazarus awu bɔ né wali ɛlɛnna ɔ. Yesu ne Martha ne Mary bɔ bɛte Lazarus bɔ wawu ne aliɛma mmrasuamɔ ne hɔle nekaa bɔ na basie ye ne. Wangyɛ yeɛ mmenia yili berɛ tɛkyɛ ɔ. Ɛkɔhora kɔfa w’adwene kobu anigye bɔ Martha ne Mary nyane ye mmerɛ bɔ Yesu tingyele Lazarus wale ngõa nu ne?—Kenga Yohane 11:21-24, 38-44.\nNé Martha se anigye dwirɛ bɔ ɔwɔ berɛ ma bɛbɔ bawuwu ne. Né ode di kyɛ Yehowa kotingye awufoɛ maa bɛkɔɔtena aseɛ so biekũ.—Kenga Hiob 14:14, 15.\n2. Tebea beni yeɛ awufoɛ wɔ nu ɔ?\nNyameɛpiri hã hyirɛle Adam kyɛ: “Ɛte nnɛtrɛ na nnɛtrɛ nu yeɛ ekosa kɔhɔ ɔ.”—GENESIS 3:19.\nBɛfale nɛtrɛ yeɛ bɛbɔle sona ɔ. (Genesis 2:7; 3:19) Yɛtte honhom abɔdeɛ bɔ yɛte ase wɔ anwoɔnaen nu ɔ. Yɛte abɔdeɛ bɔ yele anwoɔnaen ɔ, yeti sɛ yewu a yɛ nipadua ne bue bie biala ndena ngõa nu kõ. Sɛ yewu a, yɛ ameɛ ne koso wu, na yɛ nzusuleɛ mukoraati mini. Ɔnate kyɛ awufoɛ nze hwee nati, mmerɛ bɔ betingyele Lazarus bɛwale ngõa nu ne wanga kyɛ onwuni nikyeebie.—Kenga Edwein 146:4; Ɔsɛngafoɛ 9:5, 6, 10.\nAso Nyameɛpiri yɛ abɔnefoɛ ayayadeɛ wɔ sẽe nu anaa? Ɔnate kyɛ Bible kã kyɛ awufoɛ nze hwee nati, ɔmaa yenwu kyɛ hell sẽe te ngyerɛkyerɛ bɔ ɔmaa mmenia dwudwo tia Nyameɛpiri ɔ. Nyameɛpiri nguro ngyerɛkyerɛ bɔ yeɛ ole kyɛ ɔyɛ mmenia ayayadeɛ wɔ hell sẽe nu ne koraa.—Kenga Yeremia 7:31.\n3. Aso awufoɛ kɔhora ne yɛ kodwudwo anaa?\nAwufoɛ ngora ndwudwo na bɛngora bɛnde dwirɛ. (Edwein 115:17) Nakoso, abɔfoɛ nanu biemɔ ttemayée, bɛkora bɛyɛ bɛnwo tekyɛ sona bɔ wawu ne, na bɛne yɛ adwudwo. (2 Petro 2:4) Yehowa nguro koraa kyɛ yɛne awufoɛ kodwudwo.—Kenga Deuteronomium 18:10, 11.\n4. Nwamɔ yeɛ bekotingye bɛ bɛkɔwa ngõa nu ɔ?\nBekotingye mmenia million apẽe bɔ bɛwɔ ewue kumãa nu ne maa bɛkɔɔtena ngõa nu wɔ aseɛ he aso biekũ. Bekotingye mmenia biemɔ po bɔ ɔnate kyɛ na bɛnze Nyameɛpiri nati bɛyɛle nningyein tɛɛ ne.—Kenga Luka 23:43; Asomafoɛ Ne Nnwumaa 24:15.\nBɛbɔ bekotingye bɛ ne konya yenwo atẽe kosua Nyameɛpiri nwo naholɛ dwirɛ, na bayɛ setie bama Yesu bafa bahyire kyɛ bele ye nu gyidie. (Nyekyire 20:11-13) Bɛbɔ bekotingye bɛ bɛkɔwa ngõa nu bɔ bɛkɔyɛ bɔ ɔtengyɛ ne, bɛkɔhora bɛkɔnea atẽe kyɛ bɛkɔtena ase daa wɔ anigye nu wɔ aseɛ he aso.—Kenga Yohane 5:28, 29.\n5. Nzu yeɛ ewuetingyelɛ ne ma yenwu yɛfa Yehowa nwo ɔ?\nNyameɛpiri somane Ɔwa ne maa oowu mane yɛ kyɛbɔ ɔkɔyɛ a awufoɛ konya anyelasoɛ. Yeti ewuetingyelɛ ne maa yenwu Yehowa dɔ ɔne ye adom. Sɛ awufoɛ ba ngõa nu bieku a, nwa yeɛ ɛnea atẽe kyɛ ekonwu ye ɔ?—Kenga Yohane 3:16; Romanfoɛ 6:23.


Gyihova Alasevolɛ Fa Edwɛkɛhanlɛ Nwo Edwɛkɛ Kɔ Kɔɔto | Nyamenle Belemgbunlililɛ\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Giliki Guarani Gun Haitian Creole Hausa Herero Hibulu Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese (Brazil) Portuguese (European) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urhobo Venda Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zulu\nKɛmɔ Gyisɛse hanle la, ye menli ne yia bɛ edwɛkɛhanlɛ gyima ne anwo dwazotia\n1, 2. (a) Duzu a ɛzonlenlɛ nu mgbanyima holale yɛle wɔ edwɛkɛhanlɛ gyima ne anwo a, noko kɛzi ɛzoanvolɛ ne mɔ yɛle bɛ nyɛleɛ ɛ? (b) Duzu ati a ɛzoanvolɛ ne mɔ andie bɛ sa mɔɔ bɛvale bɛdole gyima ne azo la ɛ?\nƆLE Pɛntekɔso 33 Y.M. anzi mekɛ ekyii bie. Keleseɛne asafo ne mɔɔ wɔ Gyɛlusalɛm la ɛli dapɛne ekyii bie ala. Seetan nwunle kɛ mekɛ kpalɛ mɔɔ ɔwɔ kɛ ɔteta bɛ la ɛne. Ɔkpondɛ kɛ ɔsɛkye bɛ amaa asafo ne anwo anyɛ se. Seetan yɛle ye ndɛndɛ hakyile ninyɛne nu manle ɛzonlenlɛ nu mgbanyima vale bɛ sa dole edwɛkɛhanlɛ gyima ne azo. Noko ɛzoanvolɛma ne vale akɛnrasesebɛ hanle edwɛkɛ ne, na menli dɔɔnwo “liele Awulae lile.”—Gyi. 4:18, 33; 5:14.\nƐzoanvolɛma ne lile fɛlɛko kɛ “bɛdabɛ bɔbɔ Nyamenle ɛbu bɛ bie, na ɔlua Gyisɛse duma ne ati bɛnwu amaneɛ”\n2 Dwazotiama ne vale ɛya bieko na akee bɛguale ɛzoanvolɛma ne efiade. Noko Gyihova anwumabɔvolɛ bukele efiade nlenkɛ ne wɔ nɔe ne, na aleɛ kahye la, ɛnee ɛzoanvolɛma ne ɛlɛka edwɛkɛ ne bieko! Eza bɛhyele ɛzoanvolɛma ne bɛhɔle arelemgbunli ne mɔ anyunlu na bɛbɔle bɛ somolɛ kɛ bɛbulu mɛla mɔɔ tia edwɛkɛhanlɛ ne la azo. Ɛzoanvolɛma ne vale akɛnrasesebɛ hanle kɛ: “Ɔwɔ kɛ yɛtie Nyamenle yɛtɛla sonla.” Arelemgbunli ne mɔ vale nwolɛ ɛya kpole na “bɛyɛle kɛ bɛku ɛzoanvolɛma ne.” Noko wɔ zɔhane mekɛ ne mɔɔ anu yɛ se la anu, Gameeleɛle, Mɛla kilehilevolɛ mɔɔ bɛbu ye kpalɛ la bɔle arelemgbunli ne mɔ kɔkɔ kɛ: “Bɛnlea boɛ . . . bɛgyakyi bɛ, bɛmmayɛ bɛ ɛhwee.” Mɔɔ yɛ nwanwane la a le kɛ, arelemgbunli ne mɔ diele ye edwɛkɛ ne na bɛgyakyile ɛzoanvolɛma ne. Duzu a nɔhavoma ɛhye yɛle a? Bɛ ahonle andu, bɛhɔle zo “bɛhilehilele na bɛbɔle Edwɛkpa ne mɔɔ fane Gyisɛse anwo la nolo.”—Gyi. 5:17-21, 27-42; Mrɛ. 21:1, 30.\n3, 4. (a) Nzɔne a Seetan ɛva ɛli gyima mekɛ tendenle ɛteta Nyamenle menli a? (b) Duzu a yɛbazuzu nwolɛ wɔ tile ɛhye nee nwiɔ ne mɔɔ doa zo la anu a?\n3 Zɔhane ɛvolɛ 33 Y.M. kɔɔto edwɛkɛ ne a le dwazotia mɔɔ lumua mɔɔ mgbanyima vale rale Keleseɛnema asafo ne anwo zo a, noko ɛnee tɛ yemɔ a le mɔɔ li awieleɛ a. (Gyi. 4:5-8; 16:20; 17:6, 7) Wɔ yɛ mekɛ ye azo noko, eza Seetan di wula dwazotiama ɔmaa bɛpiepia tumivolɛma bɛmaa bɛfa bɛ sa bɛto yɛ edwɛkɛhanlɛ gyima ne azo. Dwazotiama ɛbɔ Nyamenle menli somolɛ dɔɔnwo. Ko a le kɛ yɛgyegye maanlema anzondwolɛ. Bie noko a le kɛ yɛle maamɔvoma; yɛɛ eza yɛkpɔsa azua nu yɛtɔne ninyɛne. Yɛ mediema ɛhɔ kɔɔto wɔ ye mekɛ kpalɛ nu ɛhɔhile kɛ zɔhane somolɛ ne mɔ le adalɛ. Boni a ɛvi edwɛkɛ ɛhye mɔ anu ɛra a? Kɛzi ndɛne mɔɔ bɛbuale ye kɔɔto wɔ ɛvolɛ dɔɔnwo mɔɔ ɛpɛ nu anu la ka wɔ ɛnɛ ɛ? Bɛmaa yɛzuzu kɔɔto edwɛkɛ ekyi anwo na yɛnlea kɛzi bɛboa bɛmaa ‘yɛgyinla edwɛkpa ne anzi na yɛfa yɛsie ɛkɛ wɔ mɛla adenle zo’ la.—Fel. 1:7, NW.\n4 Wɔ tile ɛhye anu, yɛbava yɛ adwenle yɛazie kɛzi yɛgyinlanle nwolɛ adenle mɔɔ yɛlɛ yɛka edwɛkɛ ne anzi la azo. Adile nwiɔ ne mɔɔ doa zo la bahilehile kɔɔto edwɛkɛ bie mɔ mɔɔ yɛlile amaa yɛanyɛ ewiade ne ɛdeɛ na yɛava Belemgbunlililɛ ngyinlazo ne mɔ yɛabɔ yɛ ɛbɛla la anu.\nAgyegyeamra—Anzɛɛ Nɔhavoma Mɔɔ Bɛgyi Nyamenle Belemgbunlililɛ Ne Anzi?\n5. Kɛmɔti a bɛhyele Belemgbunlililɛ edwɛkɛhanlɛma wɔ 1930 ne awieleɛ ɛ, na duzu a menli mɔɔ ɛnee li bɛ nyunlu la yɛlɛ adwenle kɛ bɛyɛ a?\n5 Wɔ 1930 ne awieleɛ, azuamgbole nee maanle mɔɔ wɔ United States of America la yɛle kɛ bɛtinlitinli Gyihova Alasevolɛ bɛamaa bɛalie mɛla adenle zo kɛlata anzɛɛ tumi kɛlata bie na bɛayɛ bɛ ɛzonlenlɛ gyima ne. Noko yɛ mediema ne mɔ anyɛ. Bɛkola bɛbɔ kɛlata ne mɔɔ bɛkɔ bɛalie la bɛgua yɛɛ arane biala ɛnlɛ tumi kɛ ɔbava ɔ nloa yeawulowula Gyisɛse edwɛkɛ mɔɔ ɔhanle kɛ Keleseɛnema ɛha Belemgbunlililɛ edwɛkɛ ne la anu. (Maake 13:10) Ɛhye ati bɛhyele Belemgbunlililɛ edwɛkɛhanlɛma dɔɔnwo. Yemɔti menli mɔɔ li ahyehyɛdeɛ ne anyunlu la dwenlenle nwolɛ kɛ bɛfa edwɛkɛ ne bɛahɔ kɔɔto. Ɛnee bɛkpondɛ kɛ bɛmaa Maanle ne nwu kɛ bɛzi nwolɛ adenle mɔɔ Alasevolɛ ne mɔ lɛ sonle la anwo adenle mɔɔ ɔngyi mɛla zo. Wɔ 1938, edwɛkɛ bie zile mɔɔ manle kɔɔto edwɛkɛ dɔɔnwo vindele a. Duzu a zile a?\n6, 7. Duzu a dole Cantwell abusua ne a?\n6 Wɔ Dwɛkɛ nwonlomɔ, April 26, 1938, Newton Cantwell, mɔɔ yeli ɛvolɛ 60; ɔ ye, Esther; nee bɛ mra mrenya Henry, Russell, nee Jesse—mɔɔ bɛdabɛ menli nnu ne amuala bɛle adekpakyelɛ titilema la hanle kɛ bɛkɔ daselɛlilɛ wɔ New Haven suakpole Connecticut azo. Nɔhalɛ nu, ɛnee bɛyɛ bɛ adwenle kɛ bɛkɔ a bɛnrɛzia. Duzu ati ɔ? Ɛnee bɛta bɛkye bɛ, yemɔti bɛnwunle kɛ bɛbahola bɛahye bɛ bieko. Noko mɔɔ ɛnee Cantwell abusua ne anye la ye ade la ammaa ɛhulolɛ mɔɔ bɛlɛ kɛ bɛka Belemgbunlililɛ edwɛkɛ ne la anga aze. Bɛvale ahale nwiɔ a bɛhɔle New Haven a. Newton hanle abusua ne kale mɔɔ Baebolo nwo mbuluku dɔɔnwo nee gramafuu wɔ nu la, yɛɛ Henry mɔɔ ɛli ɛvolɛ 22 la hanle kale ne mɔɔ speaker gyi zo la. Kɛmɔ ɛnee bɛ nye la la, amgba noko, yeangyɛ yɛɛ kpolisima gyinlanle bɛ a.\n7 Bɛlumuale bɛhyele Russell mɔɔ yeli ɛvolɛ 18 la, bɛhyele Newton nee Esther noko. Ɛnee Jesse mɔɔ yeli ɛvolɛ 16 la gyi moa na ɔlɛnea ye awovolɛ nee ɔ diema ne mɔɔ kpolisima ne nee bɛ ɛlɛkɔ la. Ɛnee Henry ɛlɛka edwɛkɛ ne wɔ ɛleka gyɛne, yemɔti ɛnee yeha Jesse angomekye. Ɔvale ye gramafuu ne ɔdoale edwɛkɛhanlɛ ne azo. Kateleke mrenya nwiɔ manle Jesse bɔle Adiema Rutherford ɛdendɛlɛ ne mɔɔ ɔ ti ne se “Agbɔvolɛ” la. Noko mɔɔ mrenya ne mɔ diele ɛdendɛlɛ ne la, bɛvale ɛya kpole mɔɔ anrɛɛ bɛbo Jesse. Jesse yɛle koonwu na ɔvile ɛkɛ, noko mekɛ ekyii bie anzi, kpolisima bie gyinlanle ye. Yemɔti bɛhyele Jesse noko. Kpolisima ne ambɔ Adiema Raalɛ Cantwell somolɛ, noko bɛbɔle Adiema Cantwell nee ɔ mra mrenya ne mɔ somolɛ. Noko bɛyele bɛ kenle ko zɔhane ala.\n8. Kɛmɔti a kɔɔto ne buale Jesse Cantwell fɔlɛ kɛ ɔle agyegyeamra ɛ?\n8 Siane bie mɔ anzi wɔ September 1938, bɛvale Cantwell abusua ne bɛhɔle New Haven kɔɔto. Bɛguale Newton, Russell, nee Jesse efiade kɛ bɛlɛdielie ezukoa mɔɔ bɛnlɛ nwolɛ tumi kɛlata la. Ɔnva nwo edwɛkɛ mɔɔ bɛvale bɛhɔdole Connecticut Kɔɔto Kpole ne anyunlu la, bɛbuale Jesse fɔlɛ kɛ ɔlɛsɛkye menli anzondwolɛ—ɔle agyegyeamra. Duzu ati ɔ? Ɔluakɛ Katelekema nwiɔ ne mɔɔ bɛdiele ɛdendɛlɛ ne la lile daselɛ wɔ kɔɔto ɛkɛ ne kɛ ye ɛdendɛlɛ ne bɔle bɛ ɛzonlenlɛ ne aholoba na ɔhanle bɛ ɛya. Amaa mediema mɔɔ bɛli ahyehyɛdeɛ ne anyunlu la abua edwɛkɛ ne anwo bie la, bɛziale bɛvale edwɛkɛ ne bɛhɔdole U.S. Kɔɔto Kpole ne mɔɔ ɛnee wɔ ɛkɛ la anyunlu.\n9, 10. (a) Kɛzi U.S. Kɔɔto Kpole ne lile Cantwell abusua ne edwɛkɛ ne ɛ? (b) Kɛzi edwɛkɛ zɔhane mɔɔ bɛlile la boa yɛ ɛ?\n9 Ndɛnebuavolɛ Kpanyinli Charles E. Hughes nee ɔ gɔnwo mɔ ndɛnebuavolɛma mɔtwɛ bɔle ɔ bo diele ngilehilenu ne mɔɔ Adiema Hayden Covington, Gyihova Alasevolɛ lɔya bie vale manle la wɔ March 29, 1940. * Mɔɔ Connecticut maanle lɔya ne hanle ye edwɛkɛ ne kɛ ɔfa yeamaa bɛanwu kɛ Alasevolɛ ne mɔ le agyegyeamra la, ndɛnebuavolɛ ko bizale ye kɛ: “Ɔnle nɔhalɛ kɛ menli anye anlie edwɛkɛ ne mɔɔ Kelaese Gyisɛse hanle wɔ ye mekɛ zo la anwo ɔ?” Maanle lɔya ne buale kɛ: “Bɛ nye anlie nwo, yɛɛ saa mekakye mɔɔ me Baebolo ne ka la kpalɛ a, eza ɔka mɔɔ dole Gyisɛse wɔ edwɛkɛ ne ɛhanlɛ nwo la anwo edwɛkɛ.” Anyelielɛ edwɛkɛ boni ɛ! Lɔya ne vale Alasevolɛ ne mɔ nee Gyisɛse hɔle ekpunli ko anu yɛɛ ɔvale maanle ne nee menli mɔɔ bɛbuale Gyisɛse fɔlɛ la ɔhɔle ekpunli ko anu mɔɔ yeannwu nuhua a. Wɔ May 20, 1940, Kɔɔto ne yɛle adwenle ko na bɛbuale Alasevolɛ ne mɔ benle.\nHayden Covington (ɔ nyunlu, avinli), Glen How (bɛne zo), nee mediema gyɛne ɛli konim ɛwie na bɛlɛfi kɔɔto ɛkɛ\n10 Nvasoɛ boni a rale Kɔɔto ne edwɛkɛ ne azo a? Ɔmanle bɛnyianle anwobanebɔlɛ dɔɔnwo wɔ nwolɛ adenle mɔɔ bɛlɛ bɛsonle mɔɔ arane anzɛɛ maanle biala ɛngola ɛngyinla mɛla zo ɛnzi bɛ ɛzonlenlɛ nwo adenle la anwo. Bieko, Kɔɔto ne annwu debie biala wɔ Jesse nyɛleɛ nu “mɔɔ . . . gyegye maanlema anzondwolɛ a.” Ɛhye ati, edwɛkɛlilɛ ne manle ɔlale ali kɛ Gyihova Alasevolɛ ɛngyegye menli. Nea mɛla adenle zo konim kpole mɔɔ Nyamenle azonvolɛ lile a! Noko kɛzi ɔtɛboa yɛ ɛ? Lɔya bie mɔɔ le Dasevolɛ la hanle kɛ: “Nwolɛ adenle mɔɔ yɛlɛ kɛ yɛbazonle mɔɔ awie ɛngyegye yɛ na yɛnzulo kɛ bɛbazi yɛ adenle wɔ adenle ɛtane zo la maa yɛdayɛ, kɛ Alasevolɛ la ka anyelazo edwɛkɛ ne ɛnɛ kile awie mɔ wɔ ɛleka mɔɔ yɛde la.”\nMaamɔvoma—Anzɛɛ Yɛbɔ Nɔhalɛ Ne Nolo?\n11. Nolo boni a yɛ mediema mɔɔ bɛwɔ Canada la bɔle a, na duzu ati ɔ?\n11 Wɔ 1940 ne anu, Gyihova Alasevolɛ mɔɔ bɛwɔ Canada la yiale dwazotia mɔɔ anu yɛ se. Yemɔti, amaa bɛamaa menli anwu ye kɛ Maanle ne ɛsisi bɛ wɔ nwolɛ adenle mɔɔ menli lɛ sonle anwo la, wɔ 1946, yɛ mediema ne mɔ mɔɔ bɛwɔ ɛkɛ la vale kenle 16 bɔle nolo mɔɔ nuhua a bɛhyehyɛle trate mɔɔ se Quebec’s Burning Hate for God and Christ and Freedom Is the Shame of All Canada la. Trate ɛhye mɔɔ lɛ mukelɛ nna la kpale adua mɔɔ ɛsɔfoma ne zile menli manle bɛdole nzaka, nyane mɔɔ kpolisima hilele bɛ, nee basabasa mɔɔ bɛyɛ bɛtia yɛ mediema mɔɔ bɛwɔ Quebec la anwo ɛdanlɛ bɔkɔɔ. Trate ne hanle kɛ: “Bɛtɛkye Gyihova alasevolɛ mɔɔ ɔngyi mɛla zo a. Bɛbɔ Gyihova alasevolɛ somolɛ kɛyɛ 800 wɔ Greater Montreal.”\n12. (a) Duzu a dwazotiama ne yɛle wɔ trate ne nolobɔlɛ ne anwo a? (b) Somolɛ boni a bɛbɔle yɛ mediema ne mɔ a? (Eza nea ɔ bo ɛkɛ edwɛkɛ ne.)\n12 Quebec Maanle Kpanyinli Maurice Duplessis, mɔɔ nee Wulomu Kateleke Ɛsɔfo Villeneuve yɛ gyima la akunlu andwo trate ne anwo na ɔhanle kɛ bɛbava “konle mɔɔ anwunvɔnezelɛ ɛnle nu” la bɛadoa Alasevolɛ ne mɔ. Menli mɔɔ bɛbuale bɛ ndɛne la bule bɔle nwolɛ ndɛndɛ vile 800 hɔdwule 1,600. Adekpakyelɛnli raalɛ ko hanle kɛ, “Kpolisima ne hyele yɛ toonwo mɔɔ ɛnee yɛngola yɛ nwo tia.” Bɛbɔle Alasevolɛ mɔɔ bɛhyele bɛ kɛ bɛlɛkyehyɛ trate ne la somolɛ kɛ bɛyɛ “maamɔvoma mbuluku mɔɔ tia mɛla.” *\n13. Nwane mɔ a bɛlumuale bɛbɔle bɛ somolɛ kɛ bɛle maamɔvoma a, na kɛzi kɔɔto ne lile edwɛkɛ ne ɛ?\n13 Wɔ 1947, Adiema Aimé Boucher nee ɔ mra mraalɛ Gisèle, mɔɔ yeli ɛvolɛ 18, nee Lucille, mɔɔ yeli ɛvolɛ 11 la a bɛlumuale bɛlile bɛ edwɛkɛ wɔ kɔɔto kɛ bɛle maamɔvoma a. Ɛnee bɛhyɛ Quebec’s Burning Hate trate ne wɔ ɛleka mɔɔ bikye bɛ ɛya mɔɔ wɔ Quebec Sua ne nyiakɛ la azo, noko ɛnee ɔyɛ se kɛ ɛbanwu kɛ bɛle agyegyeamra mɔɔ bɛnli mɛla zo. Ɛnee Adiema Boucher bɛlɛ ɔ nwo aze yɛɛ ɔle bɛtɛɛ, ɔkɔ ye ɛbɔ nu koonwu, na ɔdwu mekɛ ne bie a ɔfa ye ɛkpɔnwɔ ne mɔɔ ehwili doa ye la ɔkɔ sua zo. Noko ɛnee ye abusua ne ɛgyinla ngyegyelɛ mɔɔ bɛhanle nwolɛ edwɛkɛ wɔ trate ne anu la bie mɔ anloa. Kɔɔto ne mɔɔ bɛvale bɛ bɛhɔle la ndɛnebuavolɛ ne mɔɔ ɔngulo Alasevolɛ ne mɔ edwɛkɛ la kpole kɛ ɔbalie daselɛ mɔɔ kile kɛ Boucher abusua ne ɛnze nwolɛ bie la ado nu. Emomu, ɔliele somolɛbɔlɛ ne ɔdole nu kɛ trate ne zile basabasayɛlɛ adua na ɛhye ati ɔwɔ kɛ bɛbua Boucher abusua ne fɔlɛ. Yemɔti ɛnee ndɛnebuavolɛ ne edwɛkɛ ne ala a le kɛ: Ɔle ɛtane kɛ ɛkɛha nɔhalɛ! Bɛbuale Aimé nee Gisèle ndɛne wɔ maamɔvoma mbuluku mɔɔ tia mɛla la anwo, na bɛdole kakula ekyi Lucille bɔbɔ efiade kenle nwiɔ. Eza yɛ mediema ne mɔ vale edwɛkɛ ne hɔle Canada Kɔɔto Kpole mɔɔ wɔ maanle ne anu la anu na bɛliele bɛdole nu kɛ bɛbadie bɛ edwɛkɛ.\n14. Duzu a yɛ mediema mɔɔ bɛwɔ Quebec la yɛle wɔ ɛvolɛ ne mɔ mɔɔ bɛkpɔle bɛ la anu a?\n14 Wɔ ɔ muala anu, yɛ mediema ne mɔ mɔɔ bɛwɔ Quebec la vale akɛnrasesebɛ hanle Belemgbunlililɛ edwɛkɛ ne dahuu wɔ mekɛ mɔɔ bɛlɛkpɔ bɛ ɛsesebɛ la, na mɔɔ fi nu ba la yɛ anyelielɛ. Bɛbɔle trate ne nolobɔlɛ bo wɔ 1946 la anzi ɛvolɛ nna anu, Alasevolɛ mɔɔ bɛwɔ Quebec la bule bɔle nwo vile 300 ɔhɔdwule 1,000! *\n15, 16. (a) Kɛzi Canada Kɔɔto Kpole ne lile Boucher abusua ne edwɛkɛ ne ɛ? (b) Kɛzi konimlilɛ ɛhye hanle yɛ mediema ne mɔ nee awie mɔ ɛ?\n15 Wɔ June 1950, Canada Kɔɔto Kpole ne anu ndɛnebuavolɛma ngɔnla ne amuala diele Aimé Boucher edwɛkɛ ne. Siane nsia anzi wɔ December 18, 1950, Kɔɔto ne buale yɛ benle. Duzu ati ɔ? Adiema Glen How, Alasevolɛ ne mɔ lɔya ne hilehilele nu kɛ Kɔɔto ne liele dole nuhua kɛ saa awie maa awie mɔ yɛ basabasa anzɛɛ ɔmaa bɛte atua bɛtia arane a yɛɛ ɔkile kɛ ɔle “maamɔvo” a. Noko “edwɛkɛ zɛhae bie ɛnle trate ne anu, yɛɛ bɛhɛlɛle ye kɛmɔ mɛla maa ɛdendɛlɛ nu fanwodi nwo adenle la.” Adiema How zɔle zolɛ kɛ, “menlumuale menwule kɛzi Gyihova manle yɛlile konim la.” *\n16 Ɛnee amgba Kɔɔto Kpole ne kpɔkɛzilɛ ne le konimlilɛ kpole maa Nyamenle Belemgbunlililɛ ne. Ɔyele mɔɔ bɛbagyinla zo bɛali edwɛkɛ gyɛne 122 mɔɔ ɛha mɔɔ bɛbɔle Alasevolɛ mɔɔ bɛwɔ Quebec la somolɛ wɔ nwo kɛ bɛyɛ mbuluku mɔɔ tia mɛla la ɔvile ɛkɛ. Bieko, Kɔɔto ne edwɛkɛ ne hilele kɛ kɛkala Canada maanlema nee maanle mɔɔ bɛ nee Canada wɔ ekpunli ko anu la lɛ adenle ka mɔɔ arane yɛ a ɔgyegye bɛ la anwo edwɛkɛ. Eza konimlilɛ ɛhye bɔle Quebec Asɔne ne nee Maanle ne ɛtetalɛ mɔɔ bɛvale bɛrale Gyihova Alasevolɛ nwo zo la guale. *\nYɛsi Kongo—Anzɛɛ Yɛbɔ Nyamenle Belemgbunlililɛ Ne Nolo?\n17. Kɛzi arane bie mɔ bɔ mɔdenle kɛ bɛyɛ yɛ edwɛkɛhanlɛ gyima ne ɛ?\n17 Kɛmɔ Keleseɛnema mɔɔ lumua la yɛle la, Gyihova azonvolɛ mɔɔ wɔ ɛkɛ ɛnɛ la ɛnle “kɛ menli mɔɔ fa Nyamenle edwɛkɛ ne si kongo la.” (Bɛgenga 2 Kɔlentema 2:17.) Noko arane bie mɔ bɔ mɔdenle kɛ bɛbalua gualilɛ nwo mɛla zo bɛanlea yɛ ɛzonlenlɛ gyima ne azo. Maa yɛzuzu kɛzi kɔɔto ne nleɛnleanle edwɛkɛ ɛhye anu nwunle ye saa Gyihova Alasevolɛ le kongozilɛma anzɛɛ azonvolɛ la anu nwiɔ anwo.\n18, 19. Kɛzi Denmark mgbanyima bɔle mɔdenle kɛ bɛsi edwɛkɛhanlɛ gyima ne adenle ɛ?\n18 Denmark. Wɔ October 1, 1932, bɛlile mɛla bie mɔɔ ɛnee ɔmmaa adenle kɛ awie badɔne mbuluku wɔ mekɛ mɔɔ ɔtɛdiele kongozilɛ nwo tumi kɛlata la. Noko yɛ mediema ne mɔ anlie bie. Ye alehyenlɛ nu, nolobɔlɛma nnu hɔle daselɛlilɛ wɔ Roskilde, sua bie mɔɔ wɔ maanle ne suakpole Copenhagen adɔleɛ kɛyɛ mayɛlɛ 20 la azo. Ye aledwolɛ nu, ɛnee bɛnnwu nolobɔlɛnli ko, August Lehmann. Bɛhyele ye kɛ ɔlɛtɔne ninyɛne mɔɔ ɔnlɛ tumi kɛlata a.\n19 Wɔ December 19, 1932, bɛvale August Lehmann bɛhɔle kɔɔto. Ɔhanle kɛ ɛnee ɔlɛkyehyɛ Baebolo nwo mbuluku yeamaa menli na ɛnee ɔndɔne debie. Kɔɔto ne nee ye yɛle adwenle. Kɔɔto ne hanle kɛ: “Ahenle mɔɔ bɛhye ye la . . . kola nea ɔ nwo na ɔnnyia mɔɔ ɔlɛyɛ la azo nvasoɛ biala yɛɛ ɔtɛyɛle ye adwenle kɛ ɔkpondɛ bie, emomu, gyima mɔɔ ɔlɛyɛ la ɛmaa yebɔ kakɛ.” Kɔɔto ne gyinlanle Alasevolɛ ne mɔ anzi na ɔbuale kɛ gyima mɔɔ ɛnee Lehmann ɛlɛyɛ la “ɛmboka kongozilɛ nwo.” Noko akee ɛnee Nyamenle menli agbɔvolɛma ɛzi kpɔkɛ kɛ bɛsi edwɛkɛhanlɛ gyima ne adenle wɔ maanle ne amuala anu. (Edw. 94:20) Maanle lɔya ne vale edwɛkɛ ne toonwo hɔle maanle ne Kɔɔto Kpole ne anu. Duzu a yɛ mediema ne mɔ yɛle a?\n20. Kɛzi Denmark Kɔɔto Kpole ne lile edwɛkɛ ne ɛ, na duzu a yɛ mediema ne mɔ yɛle a?\n20 Ɔka dapɛne na bɛahɔha edwɛkɛ ne wɔ Kɔɔto Kpole ne anu la, Alasevolɛ mɔɔ bɛwɔ Denmark amuala la wulale bɛ edwɛkɛhanlɛ gyima ne anu. Wɔ Dwɛkɛ, October 3, 1933, Kɔɔto Kpole ne vale ye kpɔkɛzilɛ ne dole gua. Ɔ nee kɔɔto ekyi ne yɛle adwenle kɛ August Lehmann ando mɛla. Edwɛkɛ ɛhye hilele kɛ Alasevolɛ ne mɔ bahola aha edwɛkɛ ne dahuu mɔɔ awie ɛngyegye bɛ a. Mediema ne mɔ akee yɛle edwɛkɛhanlɛ gyima ne dɔɔnwo bɛvale bɛhilele kɛ bɛ nye sɔ konim mɔɔ Gyihova ɛmaa bɛli la. Ɔvi zɔhane Kɔɔto edwɛkɛ ne azo, yɛ mediema mɔɔ bɛwɔ Denmark la ɛhola ɛyɛ bɛ ɛzonlenlɛ gyima ne mɔɔ arane ɛngyegye bɛ a.\nAlasevolɛ akɛnrasesebɛma mɔɔ wɔ Denmark wɔ 1930 ne anu\n21, 22. Kpɔkɛ boni a U.S. Kɔɔto Kpole ne zile wɔ Adiema Murdock edwɛkɛ ne anwo a?\n21 United States. Wɔ Molɛ, February 25, 1940, bɛhyele adekpakyelɛnli Robert Murdock, Jr., nee Alasevolɛ gyɛne nsuu wɔ mekɛ mɔɔ bɛlɛka edwɛkɛ ne wɔ Jeannette, suakpole bie mɔɔ bikye Pittsburgh mɔɔ wɔ Pennsylvania maanle nu la. Bɛbuale bɛ fɔlɛ kɛ bɛandɔ tumi kɛlata mɔɔ maa bɛkyɛ mbuluku la. Bɛvale edwɛkɛ ne bɛhɔle bieko la, U.S. Kɔɔto Kpole ne liele dole nu kɛ ɔbadie bɛ edwɛkɛ.\n22 Wɔ May 3, 1943, Kɔɔto Kpole ne vale ye kpɔkɛzilɛ ne mɔɔ boa Alasevolɛ ne mɔ la dole gua. Kɔɔto ne anlie tumi kɛlata mɔɔ ɔwɔ kɛ bɛdie la ando nu ɔluakɛ yemɔ “batinlitinli nwolɛ adenle mɔɔ Arane Mɛla ne ɛva ɛmaa la azo.” Kɔɔto ne bɔle suakpole ne mɛla ne guale kɛ ɔsi “nwolɛ adenle mɔɔ menli lɛ kɛlɛ mbuluku na bɛsonle mɔɔ awie ɛngyegye bɛ la adenle.” Mɔɔ Ndɛnebuavolɛ William O. Douglas fa Kɔɔto ɛkɛ ne amra dɔɔnwo nzuzulɛ ado gua la, ɔhanle kɛ, tɛ Gyihova Alasevolɛ gyima ne “ala a le kɛ bɛbaha edwɛkɛ ne anzɛɛ bɛbahyɛ ɛzonlenlɛ nwo mbuluku. Ɔ mu nwiɔ bɔ nu.” Ɔdoale zolɛ kɛ: “Ɔwɔ kɛ bɛbɔ ɛzonlenlɛ nu gyima ɛhye anwo bane . . . kɛmɔ bɛbɔ asɔne azua nu ɛzonlenlɛ mɔɔ bɛgyinla ɛkponle nzi bɛkilehile anwo bane la.”\n23. Duzu ati a 1943 kɔɔto konimlilɛ ngakyile ne mɔ hyia yɛ ɛnɛ a?\n23 Ɛnee Kɔɔto Kpole ne ndɛnebualɛ ne le mɛla adenle zo konimlilɛ kpole maa Nyamenle menli. Ɔzile menli holɛ mɔɔ yɛde la azo—Keleseɛne azonvolɛ, tɛ kongozilɛma. Wɔ kenle titile zɔhane wɔ 1943, Gyihova Alasevolɛ lile bɛ edwɛkɛ 13 ne anu 12, mɔɔ Murdock ndɛnebualɛ ne boka nwo la anu konim wɔ Kɔɔto Kpole ne anyunlu. Kɔɔto kpɔkɛzilɛ ɛhye mɔ ɛyɛ neazo kpole wɔ kenlensa ye kɔɔto edwɛkɛ bie mɔ anu wɔ mekɛ mɔɔ yɛ dwazotiama zule adenle mɔɔ yɛlɛ kɛ yɛbaha Belemgbunlililɛ edwɛkɛ ne wɔ bagua nu nee azua nu anwo kpolera la.\n“Ɔwɔ Kɛ Yɛtie Nyamenle Yɛtɛla Sonla”\n24. Saa arane bie fa ɔ sa to yɛ edwɛkɛhanlɛ gyima ne azo a, duzu a yɛyɛ a?\n24 Kɛ Gyihova azonvolɛ la, saa arane ne mɔ maa yɛ adenle kɛ yɛha Belemgbunlililɛ edwɛkɛ ne a, yɛkile nwolɛ anyezɔlɛ kpole. Noko saa arane bie fa ɔ sa to yɛ edwɛkɛhanlɛ gyima ne azo a, yɛkakyi ndenle mɔɔ yɛdua zo yɛka edwɛkɛ ne la na yɛkɔ zo yɛyɛ yɛ gyima ne wɔ adenle biala mɔɔ ɔbayɛ boɛ la azo. Kɛmɔ ɛzoanvolɛma ne yɛle la, “ɔwɔ kɛ yɛtie Nyamenle yɛtɛla sonla.” (Gyi. 5:29; Mat. 28:19, 20) Wɔ mekɛ ko ne ala, yɛsɛlɛ kɔɔto ne mɔ kɛ bɛye bɛ sa mɔɔ bɛva bɛdo yɛ gyima ne azo la. Suzu neazo nwiɔ anwo.\n25, 26. Edwɛkɛ boni a hɔle zo wɔ Nicaragua mɔɔ hɔwiele Kɔɔto Kpole ne anyunlu a, na boni a vile nu rale a?\n25 Nicaragua. Wɔ November 19, 1952, edwɛkpatɛlɛvolɛ nee ɔfese sonvolɛ Donovan Munsterman hɔle Office of Immigration ne mɔɔ wɔ maanle ne suakpole Managua azo la anu. Bɛhanle bɛhilele ye kɛ ɔhɔnwu Arnoldo García, ɔfese kpanyinli ne. Kpanyinli ne hanle hilele Donovan kɛ bɛdua Gyihova Alasevolɛ mɔɔ bɛwɔ Nicaragua la amuala kɛ “bɛmmaka bɛ edwɛkɛ ne na bɛkilehile bɛmaa menli nwu bɛ ɛzonlenlɛ ne bieko.” Mɔɔ ɔbizale ye deɛmɔti la, Kpanyinli García hilehilele nu kɛ arane maanle sonvolɛ ne ammaa Alasevolɛ ne mɔ adenle kɛ bɛyɛ bɛ ɛzonlenlɛ gyima ne yemɔti bɛbule bɛ kɛ bɛnlɛ adwenle kpalɛ. Nwane mɔ a bɔle yɛ somolɛ ne a? Wulomu Kateleke ɛsɔfo ne mɔ.\nNicaragua mediema ne mɔ wɔ mekɛ mɔɔ bɛvale bɛ sa bɛdole gyima ne azo la\n26 Ɛkɛ ne ala Adiema Munsterman eza vale edwɛkɛ ne hɔdole Ministry of Government and Religions ne nee Maanle Kpanyinli Anastasio Somoza García anyunlu, noko bɛampili ye. Yemɔti mediema ne mɔ hakyile bɛ ndenle ne. Bɛtotole Belemgbunlililɛ Asalo ne mɔ anu, bɛyiale wɔ ekpunli ngyikyi ngyikyi nu na bɛgyakyile awɔdenle zo daselɛlilɛ, noko bɛhɔle zo bɛhanle Belemgbunlililɛ edwɛkɛ ne. Wɔ mekɛ ko ne ala anu, bɛvale bɛ edwɛkɛ bɛhɔdole Nicaragua Kɔɔto Kpole ne anyunlu kɛ ɔmaa bɛye bɛ sa mɔɔ bɛva bɛdo gyima ne azo la. Adwelie ngɛlata manle edwɛkɛ ne amuala salole, na Kɔɔto Kpole ne liele dole nu kɛ ɔbadie bɛ edwɛkɛ ne. Boni a vile nu rale a? Wɔ June 19, 1953, Kɔɔto Kpole ne hɛlɛle ye kpɔkɛzilɛ ne mɔɔ boa Alasevolɛ ne mɔ la. Kɔɔto ne nwunle kɛ bɛ sa mɔɔ bɛvale bɛdole gyima ne azo la tia ɛdendɛlɛ, adwenle nee diedi nwo adenle mɔɔ menli lɛ la wɔ mɛla nu. Eza ɔhanle kɛ Nicaragua arane ne nee Alasevolɛ ne mɔ ɛva agɔnwolɛ kɛmɔ ɛnee ɔde la.\n27. Duzu ati a Kɔɔto ne kpɔkɛzilɛ ne zinle Nicaraguama anwo a, na kɛzi mediema ne mɔ bule konimlilɛ ɛhye ɛ?\n27 Ɔzinle Nicaraguama anwo kɛ Kɔɔto Kpole ne ɛha bie ɛmaa Alasevolɛ ne mɔ la. Kolaa na zɔhane mekɛ ne adwu la, ɛsɔfo ne mɔ nyianle Kɔɔto ne nwo zo tumi toonwo mɔɔ ɛnee akee Kɔɔto ne ɛngulo kɛ ɔbabɔ bɛ edwɛkɛ yeagua. Eza arane mgbanyima tumi ne yɛle kpole mɔɔ ɔdwu mekɛ ne bie a Kɔɔto ne ɛngola ɛmbɔ bɛ kpɔkɛzilɛ ne ɛngua. Yɛ mediema ne mɔ liele lile bɔkɔɔ kɛ, ɔluakɛ bɛ Belemgbunli ne bɔ bɛ nwo bane na bɛkɔ zo bɛka edwɛkɛ ne la ati a bɛlile konim ɛhye a.—Gyi. 1:8.\n28, 29. Nzenzaleɛ boni a rale arɛlevilɛ nu wɔ Zaire wɔ 1980 avinli ɛkɛ ne a?\n28 Zaire. Wɔ 1980 avinli ɛkɛ ne, ɛnee Alasevolɛ kɛyɛ 35,000 a wɔ Zaire mɔɔ kɛkala bɛfɛlɛ ye Democratic Republic of Congo la. Amaa bɛali Belemgbunlililɛ gyima ne mɔɔ ɛlɛnyi ndɛndɛ anwo gyima la, ɛnee ɔfese ne ɛlɛsisi azua fofolɛ. Wɔ December 1985, bɛyɛle maanle maanle avinli nyianu bie wɔ maanle ne suakpole Kinshasa azo na mediema 32,000 mɔɔ bɛvi maanle ngakyile zo la yile suakpole ne nwɔhoalilɛleka ne. Noko nzinlii, Gyihova azonvolɛ tɛnlabelɛ ne bɔle ɔ bo hakyile. Duzu a zile a?\n29 Adiema Marcel Filteau, edwɛkpatɛlɛvolɛ bie mɔɔ vi Quebec, Canada, mɔɔ nwunle kpɔdekpɔdeyɛlɛ mɔɔ Duplessis tumililɛ ne vale rale la, ɛnee sonle wɔ Zaire wɔ zɔhane mekɛ ne. Ɔhanle mɔɔ zile la: “Wɔ March 12, 1986, mediema mɔɔ ɛnee li yɛ nyunlu la nyianle kɛlata mɔɔ kile kɛ maanle ne mɛla ɛnlie Gyihova Alasevolɛ ahyehyɛdeɛ ne mɔɔ wɔ Zaire la ɛndo nu.” Maanle Kpanyinli Mobutu Sese Seko, a vale ɔ sa wulale kɛlata ɛhye abo a.\n30. Kpɔkɛ mɔɔ anu yɛ se la boni a ɛnee ɔwɔ kɛ Ɔfese Kɔmatii ne si a, na duzu a bɛzile kpɔkɛ kɛ bɛyɛ a?\n30 Ye alehyenlɛ nu, maanle ne riledio vale dole gua kɛ: “Yɛnrɛde Gyihova Alasevolɛ anwo edwɛkɛ wɔ [Zaire] bieko ɛlɛ.” Kpɔdekpɔdeyɛlɛ bɔle ɔ bo ɛkɛ ne ala. Bɛzɛkyele Belemgbunlililɛ Asalo ne mɔ, na bɛwuale yɛ mediema ne mɔ, bɛhyele bɛ, bɛguale bɛ efiade na bɛbole bɛ. Bɛguale ngakula bɔbɔ efiade. Wɔ October 12, 1988, arane ne liele yɛ ahyehyɛdeɛ ne agyadeɛ, na Maanle Sinzavolɛma ne, sogyama eku bie, hɔdɛnlanle ɔfese ɛkɛ. Mediema mɔɔ fɛta la hɔzɛlɛle Maanle Kpanyinli Mobutu bieko, noko yeanga nwolɛ ɛhwee. Wɔ zɔhane mekɛ ne, ɛnee ɔwɔ kɛ Ɔfese Kɔmatii ne si kpɔkɛ mɔɔ anu yɛ se: “Asoo ɔwɔ kɛ yɛfa edwɛkɛ ne yɛkɔto Kɔɔto Kpole ne anyunlu anzɛɛ ɔwɔ kɛ yɛkendɛ?” Timothy Holmes, mɔɔ ɛnee le edwɛkpatɛlɛvolɛ nee maanle ne Ɔfese Kɔmatii ne ngitanwodivolɛ wɔ zɔhane mekɛ ne la hanle kɛ: “Yɛzɛlɛle nrɛlɛbɛ nee adehilelɛ yɛvile Gyihova ɛkɛ.” Nzinlii mɔɔ yɛyɛle nwolɛ asɔne la, kɔmatii ne nwunle kɛ ɔnfɛta kɛ bɛbava edwɛkɛ ne bɛahɔ kɔɔto wɔ zɔhane mekɛ ne. Emomu, bɛvale bɛ adwenle bɛziele mediema ne mɔ mɔɔ bɛnea bɛ nee ndenle mɔɔ bɛdua zo bɛayɛ edwɛkɛhanlɛ gyima ne la azo.\n“Mekɛ mɔɔ bɛdi edwɛkɛ ne wɔ kɔɔto la, yɛnwunle kɛzi Gyihova kola kakyi ninyɛne la”\n31, 32. Kpɔkɛ mɔɔ yɛ azibɛnwo la boni a Zaire Kɔɔto Kpole ne zile a, na kɛzi ɔhanle yɛ mediema ne mɔ ɛ?\n31 Ɛvolɛ dɔɔnwo pɛle nu. Ngyegyelɛ mɔɔ bɛvale bɛrale Alasevolɛ ne mɔ anwo zo la hanle aze yɛɛ ɛbulɛ mɔɔ menli lɛ maa sonla fanwodi la yɛle kpole wɔ maanle ne anu. Ɔfese Kɔmatii ne nwunle kɛ mekɛ ɛdwu kɛ bɛbava edwɛkɛ ne bɛahɔdo Zaire Kɔɔto Kpole ne anyunlu. Ɔyɛ anyelielɛ kɛ, Kɔɔto Kpole ne hanle kɛ bɛbanleɛnlea edwɛkɛ ne anu. Wɔ January 8, 1993, mɔɔ ɛnee asɛɛ ɛvolɛ nsuu ɛdwu ɔvi mekɛ mɔɔ maanle kpanyinli ne vale ɔ sa dole yɛ gyima ne azo la, Kɔɔto ne hanle kɛ mɔɔ arane ne vale yɛle Alasevolɛ ne mɔ la tia mɛla na bɛyele bɛ sa mɔɔ bɛvale bɛdole yɛ gyima ne azo la. Dwenle mɔɔ ɛhye kile la anwo! Ndɛnebuavolɛma ne vale bɛ ngoane dole esiane nu bɔle maanle kpanyinli ne kpɔkɛbɔlɛ guale! Adiema Holmes hanle kɛ, “Mekɛ mɔɔ bɛdi edwɛkɛ ne wɔ kɔɔto la, yɛnwunle kɛzi Gyihova kola kakyi ninyɛne la.” (Dan. 2:21) Konimlilɛ ɛhye manle yɛ mediema ne mɔ diedi nu mianle. Bɛdele nganeɛ kɛ Belemgbunli ne, Gyisɛse, hilele ye menli ne adenle manle bɛnwunle mekɛ nee kɛzi ɔwɔ kɛ bɛyɛ ninyɛne la.\nMediema mɔɔ wɔ Democratic Republic of Congo lile fɛlɛko wɔ mekɛ mɔɔ bɛnyianle fanwodi kɛ bɛzonle Gyihova la\n32 Mɔɔ bɛyele bɛ sa bɛvile gyima ne azo la, bɛmanle ɔfese ne adenle bɛmanle ɔzile ɔfese fofolɛ na ɔvale edwɛkpatɛlɛvolɛma nee Baebolo nwo mbuluku ɔrale maanle ne anu. * Nea kɛzi ɔyɛ anyelielɛ kɛ Nyamenle menli mɔɔ wɔ ewiade amuala bɛanwu kɛzi Gyihova bɔ ye menli ne sunsum nu boɛlilɛ nwo bane la!—Aye. 52:10.\n‘Gyihova Le Me Boavolɛ’\n33. Duzu a yɛsukoa yɛfi kɔɔto edwɛkɛ ekyi ɛhye mɔɔ yɛnleɛnlea nu la anu a?\n33 Kɔɔto edwɛkɛ mɔɔ yɛnleɛnlea nu la maa ɔda ali kɛ Gyisɛse lile ye ɛwɔkɛ ɛhye azo: “Mebamaa bɛ nrɛlɛbɛ nee edwɛkɛ agbɔkɛ meamaa bɛaha na bɛ kpɔvolɛma biala ɛnrɛhola bɛ nyunlu gyinla yeye bɛ nloa azo.” (Bɛgenga Luku 21:12-15.) Ɔdwu mekɛ ne bie a Gyihova maa ɛnɛ mekɛ ye anu Gameeleɛlema bɔ ye menli ne anwo bane anzɛɛ ɔka ndɛnebuavolɛ nee lɔya akɛnrasesebɛma ɔmaa bɛdi pɛlepɛle. Gyihova ɛmaa yɛ dwazotiama akodeɛ ne mɔ anloa ɛtili. (Bɛgenga Ayezaya 54:17.) Dwazotia ɛngola ɛnzi Nyamenle gyima ne adenle.\n34. Duzu ati a yɛ kɔɔto konimlilɛ ne mɔ yɛ nwanwane ɛ, na bɛkile duzu? (Eza nea ɛlɛka “ Kɔɔto Konimlilɛ Mɔɔ Boale Belemgbunlililɛ Edwɛkɛhanlɛ.”)\n34 Duzu ati a yɛ kɔɔto konimlilɛ ne mɔ yɛ nwanwane ɛ? Suzu ɛhye anwo nea: Gyihova Alasevolɛ ɛnle menli mɔɔ bɛlie duma anzɛɛ bɛnyia tumi wɔ menli nwo zo a. Yɛndo ɛra yɛɛ yɛngyinla maanyɛlɛma nzi. Eza bɛbule yɛ nuhua ne mɔɔ bɛvale bɛ bɛhɔle kɔɔto la kɛ “bɛle menli mɔɔ ɛnze nwoma.” (Gyi. 4:13) Yemɔti wɔ sonla nye zo, ɛnee kɔɔto ne ɛnlɛ debie kpalɛ biala mɔɔ ɔgyinla zo yeaho yeatia ɛzonlenlɛ nee maanyɛlɛ nu dwazotiama mɔɔ bɛlɛ tumi la na yeaboa yɛ a. Noko kɔɔto ne mɔ ɛli ɛboa yɛ fane dɔɔnwo! Yɛ konimlilɛ ne maa ɔda ali kɛ ‘yɛgyinla Nyamenle anyunlu yɛtendɛ kɛ Kelaese sonvolɛma.’ (2 Kɔl. 2:17) Ɛhye ati, yɛ nee ɛzoanvolɛ Pɔɔlo ka kɛ: “[Gyihova] le me boavolɛ, menrɛzulo ɛhwee.”—Hib. 13:6.\n^ ɛden. 9 Cantwell nee State of Connecticut edwɛkɛ ne a lumua wɔ edwɛkɛ 43 mɔɔ ɛnee la U.S. Kɔɔto Kpole ne anyunlu mɔɔ Adiema Hayden Covington holale lile boale mediema ne mɔ a. Ɔwule 1978. Ɔ ye, Dorothy, zonlenle nɔhalɛ nu hɔkpulale ye ewule nu wɔ 2015 wɔ mekɛ mɔɔ ɛnee yenyia ɛvolɛ 92 la.\n^ ɛden. 12 Bɛgyinlanle mɛla bie mɔɔ bɛlile wɔ 1606 la azo a bɛbɔle bɛ somolɛ a. Ɔmaa agyinladulɛma adenle kɛ, saa bɛte nganeɛ kɛ edwɛkɛ mɔɔ awie ɛha la anloa yɛ se a, bɛbahola bɛabua ahenle fɔlɛ—saa bɔbɔ mɔɔ ɔhanle la le nɔhalɛ a.\n^ ɛden. 14 Wɔ 1950, dahuu ɛzonlenlɛ gyimayɛvoma 164 zonlenle wɔ Quebec—ɛnee Geleade sukoavoma 63 mɔɔ bɛwie bɛ ndetelɛ ne la boka nwo ɔnva nwo dwazotia anu ɛsesebɛ mɔɔ ɛnee la bɛ nyunlu la.\n^ ɛden. 15 Ɛnee Adiema W. Glen How le lɔya mɔɔ lɛ akɛnrasesebɛ mɔɔ honle manle Gyihova Alasevolɛ ɛya dɔɔnwo mɔɔ bɛwɔ Canada nee maanle gyɛne zo la wɔ kɔɔto ɔvi 1943 kɔdwu 2003.\n^ ɛden. 16 Ɛkpondɛ edwɛkɛ ɛhye anu ngilehilenu dɔɔnwo a, nea edwɛkɛ “The Battle Is Not Yours, but God’s” mɔɔ wɔ April 22, 2000, Awake! ne mukelɛ 18-24 la anu.\n^ ɛden. 32 Ngyikyi ngyikyi Maanle Sinzavolɛma ne vile ɔfese ɛkɛ ne; noko bɛzile ɔfese fofolɛ wɔ ɛleka gyɛne.\nKɛzi kɔɔto ne mɔ buale kɛ yɛle edwɛkpakavolɛma na yɛnle agyegyeamra, maamɔvoma, anzɛɛ kongozilɛma ɛ?\nKɛzi konim mɔɔ yɛlile wɔ kɔɔto la boa yɛ ɛ?\nSaa bɛfa bɛ sa bɛto yɛ edwɛkɛhanlɛ gyima ne azo a, duzu a yɛyɛ a?\nWɔ alesama anye zo, duzu ati a konim mɔɔ Gyihova menli ɛli wɔ kɔɔto edwɛkɛ mgbole nu la yɛ nwanwane ɛ?\nKɛzi kɔɔto edwɛkɛ ɛhye mɔ mɔɔ yɛnleɛnlea nu la ɛmaa wɔ diedi nu ɛmia ɛ?\nKƆƆTO KONIMLILƐ MƆƆ BOALE BELEMGBUNLILILƐ EDWƐKƐHANLƐ\nKPƆKƐZILƐ November 11, 1927\nEDWƐKƐ Diedi nwo fanwodi.\nMƆƆ ZILE Kpolisinli bie gyinlanle Adiema Adolf Huber wɔ ye edwɛkɛhanlɛ gyima ne anu na ɔhanle kɛ yɛ diema ne ɛlɛsɛkye ɛzonlenlɛ nwo anzondwolɛ na ɔliele ye Baebolo nwo mbuluku ne mɔ.\nNDƐNEBUALƐ Adiema Huber honle tiale kpolisinli ne nyɛleɛ ne wɔ Maanle Kɔɔto Kpole ne anyunlu. Kɔɔto ne nwunle kɛ trate ne mɔ mɔɔ kpolisinli ne liele la tia “diedi nwo fanwodi” mɛla ne.\nMƆƆ VILE NU RALE Ndɛnebualɛ ne si kpolisima adenle kɛ bɛmmafa bɛ nwo bɛwulowula Baebolo Sukoavoma ne ɛzonlenlɛ gyima ne anu.\nKPƆKƐZILƐ July 9, 1935\nEDWƐKƐ Ɛdendɛlɛ nwo fanwodi.\nMƆƆ ZILE Bɛhyele mediema mrenya nsia kɛ bɛlɛkyehyɛ mbuluku mɔɔ “tia maanle ne anzondwolɛ nee ye banebɔlɛ la.” Bɛguale bɛ efiade kenle 15.\nNDƐNEBUALƐ Kɔɔto Kpole ne hanle kɛ Alasevolɛ ne mɔ yɛ bɛ gyima ne anzondwolɛ nu, na bɛ mbuluku ne ɛnva maanle ne anzondwolɛ ɛndo esiane biala anu, yɛɛ bɛlɛ nwolɛ adenle kɛ bɛbaha mɔɔ bɛze la bɛahile menli.\nMƆƆ ƐVI NU ƐRA Ndɛnebualɛ ɛhye nee gyɛne mɔɔ boka Alasevolɛ edwɛkɛ 530 mɔɔ bɛvale bɛdole kɔɔto ne anyunlu ɔvi 1933 kɔdwu 1939 la manle mediema ne mɔ nyianle adenle hɔle zo hanle edwɛkɛ ne. Kɛkala, yɛkola yɛyɛ yɛ edwɛkɛhanlɛ gyima ne mɔɔ awie biala ɛngyegye yɛ a.\nKPƆKƐZILƐ March 17, 1953\nEDWƐKƐ Ɛdendɛlɛ nee mbulukuyɛlɛ nwo fanwodi.\nMƆƆ ZILE Bɛhyele Adiema Pieter Havenaar kɛ yebulu mɛla mɔɔ maa adenle kɛ bɛbahola bɛahyehyɛ mbuluku wɔ Dwɛkɛ nee Maanle ɔvi nwonlomɔ dɔne 9:00 kɔdwu nwonlomɔ 11:00 angomekye la azo.\nNDƐNEBUALƐ Kɔɔto Kpole ne hanle kɛ mɛla ne bagyegye menli dɔɔnwo somaa.\nMƆƆ ƐVI NU ƐRA Kpɔkɛbɔlɛ ɛhye pɛle mɛla biala mɔɔ ɔmmaa bɛngola bɛngyehyɛ mbuluku na bɔbɔ ɔmaa ɔyɛ se kɛ bɛbahola bɛayɛ gyima zɔhane la anu.\nKPƆKƐZILƐ October 6, 1953\nEDWƐKƐ Ɛzonlenlɛ nee ɛdendɛlɛ nwo fanwodi.\nMƆƆ ZILE Ɛnee Quebec Suakpole bie azo mɛla ɛmmaa adenle kɛ awie kɛhyehyɛ mbuluku wɔ mekɛ mɔɔ ɔtɛnyianle tumi kɛlata ɔtɛfile kpolisinli bie ɛkɛ la. Bɛdole Adiema Laurier Saumur mɔɔ le neavolɛ adenduvo la efiade siane nsa kɛ yebulu mɛla ne azo.\nNDƐNEBUALƐ Kɔɔto Kpole ne hanle kɛ kɛzi mɛla ne ka Alasevolɛ ne mɔ la ɛnle ye adenle zo. Kɔɔto ne nwunle kɛ Baebolo nwo mbuluku mɔɔ Gyihova Alasevolɛ kyehyɛ la le bɛ Keleseɛne ɛzonlenlɛ ne foa na maanle ne mɛla die to nu kɛ ninyɛne mɔɔ ɛnfɛta la biala ɛnle nu.\nMƆƆ ƐVI NU ƐRA Kpɔkɛzilɛ ne pɛle Quebec suakpole ne mɛla ne anwo somolɛ mɔɔ bo 1,600 la anu.\nKPƆKƐZILƐ July 13, 1983\nMƆƆ ZILE Bɛhyele mediema mraalɛ nwiɔ kɛ bɛlɛkyehyɛ mbuluku. Bɛbɔle bɛ somolɛ kɛ “bɛlɛsɛkye Maanle Anzondwolɛ” na bɛguale bɛ efiade kenle nnu.\nNDƐNEBUALƐ Kɔɔto Kpole ne hanle kɛ ɔnnwu mɛla biala mɔɔ bɛbulule zo a yɛɛ bɛnlɛ daselɛ biala mɔɔ kile kɛ bɛlɛsɛkye menli anzondwolɛ a.\nMƆƆ ƐVI NU ƐRA Yɛlile konim ɛhye yɛwiele la, efiade ɛlalɛ nee yɛ mbuluku ne mɔ mɔɔ bɛdielie la azo dele.\nKPƆKƐZILƐ May 26, 1986\nMƆƆ ZILE Mɔɔ Alasevolɛ mbusua nsa zɛlɛle kɛ bɛhɛlɛ bɛ ɛzonlenlɛ ne, Gyihova Alasevolɛ wɔ bɛ kɛlata zo wiele la, bɛguale yɛ mediema mrenya nee mraalɛ 23 efiade kɛ bɛlɛbɔ mɔdenle bɛahakyi maanle ne anzɛɛ maanyɛlɛ ngyehyɛleɛ ne anye.\nNDƐNEBUALƐ Kɔɔto Kpole ne yele somolɛ ne vile Alasevolɛ ne mɔ anwo zo na ɔmanle Gyihova Alasevolɛ nyianle bɛ diedi nwo fanwodi ne.\nMƆƆ ƐVI NU ƐRA Kpɔkɛzilɛ ne ammaa adenle kɛ bɛbahye awie mɔɔ ɛlɛyɛ Keleseɛne gyima la na ɔmanle Turkey maanlema ne amuala nyianle ɛzonlenlɛ nwo fanwodi.\nKPƆKƐZILƐ May 25, 1993\nEDWƐKƐ Ɛzonlenlɛ nwo fanwodi.\nMƆƆ ZILE Wɔ 1986, bɛbɔle Adiema Minos Kokkinakis somolɛ mɔɔ tɔ zo fane 18 la kɛ ɔlɛtinlitinli menli yeamaa bɛalie ye ɛzonlenlɛ ne bɛado nu. Ɔvi 1938 kɔdwu 1992, Giliki mɛla ne mɔɔ tua kɛ awie batinlitinli awie yeamaa yealie ye ɛzonlenlɛ yeado nu la azo a bɛgyinlanle bɛhyele Gyihova Alasevolɛ mɔɔ bo 19,000 la a.\nNDƐNEBUALƐ Europe Kɔɔto Mɔɔ Nea Sonla Fanwodi Nwo Edwɛkɛ Zo la hanle kɛ mɛla ne tia nzuzulɛ, adwenle nee ɛzonlenlɛ nwo fanwodi; ɔmanle bɛnwunle kɛ bɛnlɛ adenle bɛfa bɛ nwo bɛwulowula fanwodi mɔɔ ɛzonlenlɛ bie lɛ sonle la anu; na ɔhanle kɛ Gyihova Alasevolɛ le “ɛzonlenlɛ mɔɔ bɛdie bɛto nu a.”\nMƆƆ ƐVI NU ƐRA Giliki arane ne hanle hilele edwɛkɛlilɛma amuala kɛ bɛmmadwazo bɛtia Kokkinakis kpɔkɛzilɛ ne na ɔyele somolɛ biala mɔɔ kile kɛ ɔlɛfa ye ɛzonlenlɛ ne yeatinlitinli menli nwo zo la ɔvile ɛkɛ.\nKPƆKƐZILƐ June 17, 2002\nMAANLE United States\nMƆƆ ZILE Stratton mɔɔ wɔ Ohio la lile mɛla bie kɛ ɔwɔ kɛ awie biala mɔɔ ɛlɛyɛ azua nu daselɛlilɛ la nyia tumi kɛlata fi arane ɛkɛ. Arane ndɛnebualɛ nee kɔɔto bie mɔ hanle kɛ maanle ne die mɛla ɛhye to nu.\nNDƐNEBUALƐ Kɔɔto Kpole ne hanle kɛ mɛla ne nee maanle ne mɛla ɛnyia na ɔhanle ye wienyi kɛ awie biala lɛ ɛzonlenlɛ nee ɛdendɛlɛ nwo fanwodi mɔɔ ɔnle kɛ awie gyɛne biala gyegye ye a. Kɔɔto ne yɛle ye nzonlɛ kɛ Alasevolɛ ne mɔ hilehilele nu kɛ bɛnyianle “bɛ edwɛkɛhanlɛ tumi ne bɛvile Ngɛlɛlera ne anu.”\nMƆƆ ƐVI NU ƐRA Azuamgbole ɛya dɔɔnwo kpole kɛ bɛbava mɛla ɛhye mɔ bɛagyegye Gyihova Alasevolɛ ɛzonlenlɛ gyima ne.\nFa nwa awie Fa nwa awie Belemgbunlililɛ Edwɛkɛhanlɛma Fa Bɛ Edwɛkɛ Kɔ Kɔɔto


Gyisɛse Ewule Ne—Duzu Ati A Bɛfa Paano Nee Nwanye Bɛdi Gyima Ɛ? | Baebolo Kpuyia Mɔɔ Bɛbua\nKENGA YE WƆ Acholi Afrikaans Albanian Amharic Arabic Armenian Armenian (West) Aymara Bengali Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Giliki Guarani Gujarati Haitian Creole Hibulu Hiligaynon Hindi Hiri Motu Hmong (White) Hungarian Iban Igbo Iloko Indonesian Italian Japan Mumule Aneɛ Japanese Kamba Kannada Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Mam Mambwe-Lungu Marathi Marshallese Maya Mazatec (Huautla) Mixe (North Central) Mizo Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Polish Ponapean Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nDuzu ati a ɔwɔ kɛ yɛkakye Gyisɛse ewule ne ɛ?\nDuzu a gyisɛse ewule ne bayɛ ye kenlebie a?—Ayezaya 25:8; 33:24\nGyisɛse ewule ne a anwo hyia kpalɛ wɔ tetedwɛkɛ nu a, ɔwule ɔliele alesama ngoane. Bɛambɔ sonla kɛ ɔyɛ ninyɛndane, ɔ nwo ɛdo ye, anzɛɛ ɔwu. (Mɔlebɛbo 1:31) Noko ɔlua nrenya mɔɔ lumua, Adam anwo zo yɛɛ ɛtane rale ewiade a. Gyisɛse wule amaa yealie yɛ yeavi ɛtane nee ewule nu.—Kenga Mateyu 20:28; Wulomuma 6:23.\nNyamenle lale ɛlɔlɛ mɔɔ tɛla biala la ali ɔlua ɔ Ra ne mɔɔ ɔzoanle ye wɔ azɛlɛ ye azo kɛ ɔrawu ɔmaa yɛ la azo. (1 Dwɔn 4:9, 10) Gyisɛse zele ye ɛdoavolɛma kɛ bɛhakye ye ewule ne ɔlua ɛvoyia sikalɛ bie mɔɔ bɛbava paano nee nwanye bayɛ la azo. Yɛyɛ ɛhye ɛvolɛ biala yɛfa yɛkile anyezɔlɛ wɔ ɛlɔlɛ mɔɔ Nyamenle nee Gyisɛse ɛla ye ali ɛhile yɛ la anwo.—Kenga Luku 22:19, 20.\nNwane a ɔwɔ kɛ di paano ne na ɔno nwanye ne bie a?\nMekɛ mɔɔ lumua mɔɔ Gyisɛse zele ye ɛdoavolɛma kɛ bɛhakye ye ewule ne la, ɛnee ɔlɛka ngyekyeleɛ, anzɛɛ ngyehyɛleɛ nwo edwɛkɛ. (Mateyu 26:26-28) Ɔmanle menli ekyi bie nyianle anyelazo kɛ bɛ nee ye bayɛ arelemgbunli nee ɛsɔfoma wɔ anwuma. Menli mgbe dɔɔnwo kakye Gyisɛse ewule ne ɛdeɛ, noko menli mɔɔ bɛ nee bɛ yɛle ngyekyeleɛ ne la a di paano ne na bɛno nwanye ne bie a.—Kenga Yekile 5:10.\nAsɛɛ ɛvolɛ 2,000 ɛne, Gyihova ɛlɛkpa menli mɔɔ bɛbayɛ arelemgbunli la. (Luku 12:32) Bɛ nwo anzo kɛ bɛdabɛ mɔɔ bɛbadɛnla azɛlɛ ye azo dahuu la.—Kenga Yekile 7:4, 9, 17.\nƐvolɛ biala menli mgbe dɔɔnwo yia nu kakye Gyisɛse ewule ne. Yɛto ɛsalɛ yɛavɛlɛ wɔ kɛ badie kɛzi gyimalilɛ titili ɛhye fale ɛ nwo la.\nDuzu Ati A Yɛkakye Gyisɛse Ewule Ne A?\nMenli dɔɔnwo di Gyisɛse awolɛ ne wɔ Bolonyia nu yɛɛ ye ewudwazo ne wɔ Easter. Duzu ati a Gyihova Alasevolɛ kakye Gyisɛse ewule ne a?\nEza bɛfɛlɛ ye Nɔsolɛ Aleɛ Mɔɔ Li Awieleɛ anzɛɛ Kelaese Ewule Ngakyelɛlilɛ ne na ɔle Gyihova Alasevolɛ ɛvoyia titili. Nea mɔɔ Baebolo ne ka ye wɔ ɛvoyia ɛhye anwo la.


Ayezaya 19 | Yintanɛte Zo Baebolo | Ewiade Fofolɛ Ngilebɛbo\nNrɛlaleɛ mɔɔ tia Yigyibiti (1-15)\nYigyibiti banwu Gyihova (16-25)\nBɛbazi Gyihova afɔlemokyea wɔ Yigyibiti (19)\n19 Nrɛlaleɛ mɔɔ tia Yigyibiti la ɛne:+ Nea! Gyihova de amungu mɔɔ anwo yɛ ndɛ la azo ɛlɛba Yigyibiti. Yigyibiti nyamenle ne mɔ mɔɔ nvasoɛ ɛnle bɛ nwo zo la anwo bawoso bɛ wɔ ɔ nyunlu,+Na Yigyibitima ahonle badu. 2 “Mebamaa Yigyibitinli adwazo atia Yigyibitinli,Na bɛaho bɛatia bɛ nwo,Ko biala nee ɔ diema nee ɔ gɔnwo baho,Suakpole baho atia suakpole, belemgbunlililɛ baho atia belemgbunlililɛ. 3 Yigyibitima anye zo bada bɛ,Na mebazɛkye bɛ ngyehyɛleɛ biala.+ Bɛbahɔbiza edwɛkɛ wɔ nyamenle mɔɔ nvasoɛ ɛnle bɛ nwo zo,Silihyelɛma, menli mɔɔ tendɛ sunsum ɛtane nloa azo yɛɛ bɛdabɛ mɔɔ bɛka kenle bie edwɛkɛ la ɛkɛ.+ 4 Mebaye Yigyibiti meawula menlenlɛ bie mɔɔ ati yɛ se la asa anu,Na belemgbunli atisesebɛ bie bali bɛ nwo zo tumi,”+ kɛ ɛlɔne Gyihova, nɔhalɛ Awulae ne se la ɛne. 5 Nyevile ne anu nzule basesa,Yɛɛ azule ne basesa na yeayɛ resee.+ 6 Azule ne mɔ babɔ nvoanvoa;Yigyibiti Naele kanale ne mɔ basesa na bɛayɛ resee. Ndɔ nee ndile ne mɔ bakpɔlɔ.+ 7 Mbaka mɔɔ wɔ Azule Naele ne anwo nee Naele ne anloa,Yɛɛ ninyɛne mɔɔ bɛlua wɔ Naele ne anloa+ la amuala bawu.+ Anwoma ne bapia bɛ ahɔ. 8 Fɛlɛkyevoma bali nyane,Menli mɔɔ to koba wɔ Naele ne anu la bazu aye awolɛ,Na bɛdabɛ mɔɔ bɛto avonle wɔ azule ne anu la azo bade. 9 Menli mɔɔ yɛ bolɔfodɔ* nwo gyima+Yɛɛ bɛdabɛ mɔɔ bɛnwo ɛdanlɛ fufule la babɔ anyiemgba. 10 Ye menli mɔɔ nwo ndanlɛ la anwo babubu bɛ;Ɛkpafoma kɔsɔɔti bali nyane.* 11 Zowan mgbanyima+ le ahoasea. Falo folɛtuvoma mɔɔ ze nrɛlɛbɛ la ɛndu folɛ kpalɛ.+ Duzu ati a bɛka bɛkile Falo kɛ: “Mele nrɛlɛbɛvolɛma ara,Mele tete arelemgbunli ne mɔ ara ɛ”? 12 Ɛnee akee wɔ nrɛlɛbɛvolɛma ne wɔ ni?+ Saa bɛze Yigyibiti anwo kpɔkɛ mɔɔ ɛlɔne Gyihova ɛbɔ la a, maa bɛha. 13 Zowan mgbanyima ɛyɛ ahoasea;Bɛbɛlɛbɛla Nɔfo* mgbanyima;+Ye mbusua mgbanyima ɛmaa Yigyibiti ɛminli. 14 Gyihova ɛwola anyezota sunsum ɛgua ɔ nwo zo;+Yɛɛ bɛmaa Yigyibiti ɛminli wɔ debie biala ɛyɛlɛ nu,Kɛ nzanli mɔɔ ɛbo ɛfefe na ɔla nu la. 15 Na Yigyibiti ɛnrɛhola ɛnrɛyɛ debie biala,Etile o, dualɛ o, ngane anzɛɛ ndile* ɛnrɛhola ɛnrɛyɛ ɛhwee. 16 Kenle zɔhane Yigyibiti bayɛ kɛ raalɛ, ɔ nwo bawoso ye na ye ahonle adu ɔlua ɛlɔne Gyihova asa ne mɔɔ ɔbava yeara ɔ nwo zo la anwo ɛzulolɛ ti.+ 17 Na Dwuda azɛlɛ ne bamaa ɛzulolɛ aha Yigyibiti. Bɛbɔ ye duma bɔbɔ a bɛ ahonle badu ɔlua kpɔkɛ mɔɔ ɛlɔne Gyihova ɛbɔ ɛtia bɛ la ati.+ 18 Kenle zɔhane azuamgbole nnu mɔɔ wɔ Yigyibiti la baha Keena aneɛ+ na bɛaha ndane kɛ bɛbali nɔhalɛ bɛamaa ɛlɔne Gyihova. Bɛbavɛlɛ suakpole ne ko Ɛzɛkyelɛ Suakpole. 19 Kenle zɔhane bɛbazi afɔlemokyea bɛamaa Gyihova wɔ Yigyibiti azɛlɛ ne avinli na bɛakpɔnla pila bɛamaa Gyihova wɔ ye ɛweɛne zo. 20 Ɔbayɛ ɛlɔne Gyihova anwo sɛkɛlɛneɛ nee daselɛ wɔ Yigyibiti azɛlɛ zo; ɔlua menli mɔɔ sisi bɛ la ati, bɛbazu bɛavɛlɛ Gyihova na ɔbazoa dievolɛ kpole bie yeamaa yealie bɛ. 21 Gyihova bamaa Yigyibitima anwu ye, yɛɛ Yigyibitima banwu Gyihova wɔ kenle zɔhane; bɛbava afɔlebɔdeɛ nee ahyɛlɛ ninyɛne bɛara na bɛbabɔ Gyihova ɛwɔkɛ na bɛali zolɛ. 22 Gyihova bahwe Yigyibiti anzo,+ ɔbahwe ɔ nzo na yeayɛ ye ayile; na bɛbazia bɛara Gyihova ɛkɛ, ɔbadie bɛ nzɛlɛlɛ na yeayɛ bɛ ayile. 23 Kenle zɔhane ademgbole+ bala Yigyibiti nee Aselea avinli. Akee Aselea bara Yigyibiti na Yigyibiti ahɔ Aselea, na Yigyibiti nee Aselea babɔ nu azonle Nyamenle. 24 Kenle zɔhane Yizilayɛ badɔ Yigyibiti nee Aselea azo nsa,+ na ɔbayɛ nyilalɛ yeamaa azɛlɛ ye, 25 ɔluakɛ ɛlɔne Gyihova bayila ye na yeaha kɛ: “Nyilalɛ ɛha me menli Yigyibiti nee Aselea mɔɔ le me sa anloa gyima la yɛɛ Yizilayɛ, me agyapadeɛ ne.”+\n^ Anzɛɛ “ɛkɛla bali nyane.”\n^ Anzɛɛ ɔkola ɔkile, “ɛrɛlakɛ anzɛɛ ndɔ.”